text:
41Jaanong moengele yo o neng a bua le nna a tla, a ntsosa jaaka motho a tsosiwa mo borokong jwa gagwe; 2a nthaya a re: “O bona eng?”
Ka mo raya ka re: “Ke bona setlhomo sa lobone fale, ke sa gouta fela sotlhe, le sejana sa teng sa lookwane se le godimo ga sona, le dipone tse supa di le fa godimo ga sona, le ditlhaka tse supa tse di tshelang lookwane mo diponeng tse di fa godimo ga sona;
Amose 8:2
Ekes. 25:31-40
3gape ke bona ditlhare di le pedi tsa diolefa fa thoko ga sona, se sengwe ka fa ntlheng ya le le jang ya sejana, se sengwe ka fa go ya la molema.”
4Jaanong ka botsa moengele yo o buang le nna, ka mo raya ka re: “Dilo tse, di kaya eng, morena wa me?”
5Mme moengele yo o buang le nna, a nkaraba a re: “A ga o itse gore dilo tse, di kaya eng?”
Ka re: “Nnyaya, morena wa me!”
6Ke fa a araba, a nthaya a re: “Lefoko le ke la Morena le le rayang Serubabele le re: ‘Ga se ka bonatla le e seng ka thata, mme ke ka Mowa wa me,’ go bua Morena wa masomosomo. 7‘O mang, thaba e kgolo? O tla nna leboa fela fa pele ga Serubabele; mme ene o tla baya letlapa la bofelo go ntse go tlhajwa mokgosi o o reng: Tshegofatso, tshegofatso a e nne le lone!’ ”
8Mme Lefoko la Morena la ntlela la re: 9“Diatla tsa ga Serubabele di theile motheo wa Ntlo e, diatla tsa gagwe di tla ba di e fetsa; mme lo tla itse gore Morena wa masomosomo o nthomile kwano go lona.
6:14-16
Sag. 6:13-15
10Gonne ke mang yo o ka nyatsang letsatsi la dilo tse dipotlana, etswe matlho a supa ale a Morena a a ralalang lefatshe lotlhe a itumela, fa a bona serophiso se le mo seatleng sa ga Serubabele?”
Sag. 3:9
11Jaanong ka mmotsa ka re: “Ditlhare tse pedi tseo tsa diolefa di kaya eng, se se ka fa ntlheng ya le le jang ya setlhomo sa lobone le se se ka fa molemeng?” 12Ka mmotsa gape ka re: “Dikala tse pedi tsa olefa tse di bapileng le ditlhaka tse pedi tsa gouta tse di elang lookwane di kaya eng?”
13Mme a nkaraba a re: “A ga o itse gore dilo tse, di kaya eng?”
Ka re: “Nnyaya, morena wa me!”
14A nthaya a re: “Tseo ke batlodiwa ba babedi ba ba emeng fa pele ga Morena wa lefatshe lotlhe.”


c: text/html

text:
Go Lebana le Dikgwetlho Tsa Menopause
“Ke ne ka fekeediwa ke maikutlo a khutsafalo ke sa lebelela e bile ke sa itse gore a bakwa ke eng. Ke ne ka lela ke ipotsa gore a ke latlhegelwa ke tlhaloganyo.”—Rondro, * wa dingwaga di le 50.
“Fa o tsoga mo mosong o fitlhela ntlo ya gago e tlhakatlhakane. Fa o batla dilo tsa gago ga o di bone. Dilo tse go neng go le motlhofo go di dira mo dingwageng tse di fetileng jaanong di lebega di le boima thata, mme ga o itse gore ke ka ntlha yang fa go le jalo.”—Hanta, wa dingwaga di le 55.
BASADI bano ba ne ba sa lwale. Go na le moo, ba ne ba lebane le menopause [phetogo ya tlholego ya go khutla ga modikologo wa go bona kgwedi] e e diragalelang mosadi fa a sa tlhole a kgona go tshola bana. Fa o le mosadi, a o setse o atamela nako eo? A o setse o le mo go yone? Le fa seemo sa gago e ka tswa e le sefe, fa wena le baratiwa ba gago lo itse go le gontsi ka phetogo eno, go tla nna motlhofo gore o lebane le dikgwetlho tsa yone.
Phetogo ya Menopause
Phetogo ya menopause e akaretsa nako e motho o a bong a tsena mo menopause ka yone le nako ya fa a le mo menopause ka boyone. * Le fa go ntse jalo, tsela e lefoko “menopause” le dirisiwang ka yone, gantsi le kaya phetogo eo yotlhe.
Basadi ba le bantsi ba tsena mo menopause fa ba le mo dingwageng tsa bo40 mme ba bangwe ba tsena fa ba setse ba le mo dingwageng tsa bo60. Gantsi modikologo wa go bona kgwedi o fela ka iketlo. E re ka dihoromone di simolola go tlhagisiwa ka selekanyo se se sa tshwaneng, mosadi a ka tlolwa ke dikgwedi, a ka bona kgwedi ka dinako tse di sa tlwaelegang kgotsa kgwedi ya gagwe ya nna bokete. Ke basadi ba se kae fela ba ba kgaotsang go bona kgwedi ka tshoganyetso kgotsa ka gangwe fela.
Buka ya Menopause Guidebook ya re: “Mosadi mongwe le mongwe o tlelwa ke menopause ka ditsela tse di sa tshwaneng.” Gape ya re: “Letshwao le le tlwaelegileng thata le le sa itumediseng le motho a nnang le lone fa a nna le menopause ke hot flash (go tlelwa ke mogote ka tshoganyetso)” mo go ka latelwang ke go utlwa a sitwa. Matshwao ao a ka tlhora boroko kgotsa a fetsa maatla. Matshwao ano a a sa itumediseng a tsaya lobaka lo lo kana kang? Go ya ka The Menopause Book, “basadi bangwe ba tlelwa ke di-hot flash makgetlho a le mmalwa ka lobaka lwa ngwaga kgotsa di le pedi ka nako ya fa ba tsena mo menopause. Ba bangwe di ba tshwenya ka dingwaga di le dintsi, mme diperesente tse di kwa tlase thata di bega gore ba na le go tlelwa ke di-hot flash botshelo jotlhe jwa bone.” *
Ka ntlha ya go fetofetoga ga dihoromone, mosadi gape a ka tshwenyega thata mo maikutlong kgotsa a fetofetoga maikutlo, mo go dirang gore a lele motlhofo le gore a se ka a kgona go tlhoma mogopolo mme a lebale thata. The Menopause Book ya re, le fa go ntse jalo, “ga se gantsi mosadi ope a ka diragalelwang ke dilo tseno tsotlhe di feletse.” E bile bangwe ba lebana le mathata le matshwao a a sa itumediseng a se kae fela kgotsa ga ba lebane le one gotlhelele.
Tsela ya go Lepalepana le Yone
Go dira diphetogo tse dinnye mo tseleng e o tshelang ka yone go ka fokotsa mangwe a matshwao ano a a sa itumediseng. Ka sekai, basadi ba ba gogang motsoko ba ka fokotsa makgetlho a ba tlelwang ke di-hot flash ka one ka go tlogela motsoko. Basadi ba le bantsi ba solegelwa molemo le ke go dira diphetogo mo go se ba se jang, jaaka go lekanyetsa kgotsa go tlogela bojalwa, kafeine le dijo tse di nang le ditswaiso kgotsa sukiri tse di ka bakang di-hot flash. Gone ke boammaaruri gore go botlhokwa go ja sentle, mo go kayang go ja dijo tse di nang le dikotla le go ja mefuta e e farologaneng ya dijo.
Go ikatisa mmele le gone go ka thusa go fokotsa matshwao a menopause. Ka sekai, go ka fokotsa go felelwa ke boroko mme ga tokafatsa thata go fetofetoga ga maikutlo, ga nonotsha marapo ga ba ga tokafatsa botsogo ka kakaretso. *
Bua ka Gone ka Tshosologo
Rondro yo o nopotsweng pelenyana a re: “Ga o a tshwanela go swa senku. Fa o bua le baratiwa ba gago ka tshosologo, ba ka se tshwenyege thata fa ba lemoga se se go diragalelang.” Tota e bile ba ka nna pelotelele le go go tlhaloganya botoka. Temana ya 1 Bakorintha 13:4 ya re: “Lorato lo pelotelele e bile lo pelonomi.”
Basadi ba le bantsi ba thusiwa le ke thapelo, go akaretsa le ba ba hutsafadiwang ke gore ba ka se tlhole ba kgona go tshola bana. Baebele e re tlhomamisetsa jaana: “[Modimo] o re gomotsa mo mathateng otlhe a rona.” (2 Bakorintha 1:4, The New English Bible) Selo se sengwe se se gomotsang ke go itse gore menopause ke selo sa nakwana. Morago ga yone, basadi ba ba tswelelang ba tlhokometse botsogo jwa bone sentle ba ka nna le maatla gape mme ba tswelela ba tshela sentle dingwagangwaga.
^ ser. 2 Maina a fetotswe.
^ ser. 6 Dingaka di tlhalosa fa menopause e le fa mosadi a sa bona kgwedi ka lobaka lwa dikgwedi di le 12.
^ ser. 8 Dilo tse dingwe tse di ka bakang di-hot flash ke malwetse mangwe a a akaretsang bolwetse jwa thyroid, go tshwaediwa ke megare mmogo le melemo mengwe. Go ka nna molemo go tlhomamisa gore dilo tseo ga se tsone di bakang di-hot flash pele o tsaya gore di bakwa ke menopause.
^ ser. 12 Dingaka di ka thusa balwetse ba tsone go lepalepana le menopause ka go ba akantsha gore ba dirise dilo tse di farologaneng tse di jaaka dihoromone, melemo e e oketsang dikotla tse di bonwang mo dijong le kalafi e e okobatsang go tshwenyega thata mo maikutlong. Tsogang! ga e buelele melemo epe kgotsa mofuta ope wa kalafi.

robotstxt: allowed

filter: keep


text:
Lewelana le le lefufa
Thabo le Thato ke mawelana. Go ne go le thata go ka ba kgaoganya. Thabo e ne e le sekwari mo dithutong tsa dipalo ebile a itsege thata kwa sekolong. Baithuti botlhe ba ne ba mo rata. Ka fa letlhakoreng le lengwe, Thato o ne a le bodutu. O ne a fufegela lewelana ka ene, le ene a batla go itsege.
Fa Thato a lemoga gore Thabo o fentse kgaisano ya dipalo, a swetsa ka go mo tsietsa, a tsaya loeto boemong b among wa lona.
A tota o tla kgona?
ISBN: 9781920279359
GRADE: 3
Component : Padiso


text:
SETLHOGO SA KA FA NTLE
Go Thusa Basha ba ba Gateletsweng mo Maikutlong
“ANNA * a re: “Fa ke gateletswe thata mo maikutlong, ga ke kgone go dira sepe, tota le dilo tse ke ratang go di dira. Ke batla go robala fela. Gantsi ke ikutlwa e kete ga ke ratiwe, ga ke na mosola le gore ke morwalo mo bathong ba bangwe.”
Julia a re: “Ke ne ke batla go ipolaya. Tota ga se gore ke ne ke batla go swa. Ke ne ke batla go tlogela go ikutlwa jaana. Ke rata batho mme fa ke gateletswe mo maikutlong ga ke kgathalele ope kgotsa sepe.”
Anna le Julia e ne e le basha fa ba ne ba simolola go gatelelwa mo maikutlong. Go farologana le basha ba bangwe ba ba tleng ba kgobege marapo, Anna le Julia ba ne ba fetsa dibeke kgotsa dikgwedi ba gateletswe mo maikutlong. Anna a re: “Go tshwana le fa o le mo mosimeng o o boteng o o lefifi mme o se na kgoro ya botso. O ikutlwa e kete o latlhegelwa ke tlhaloganyo e bile o ikutlwa e kete o fetogile.”
Go tlwaelegile gore basha ba diragalelwe ke se se diragaletseng Anna le Julia. Palo ya basha ba ba gateletsweng mo maikutlong e nna e oketsega ka lobelo lo logolo e bile Mokgatlho wa Lefatshe Lotlhe wa Boitekanelo wa re kgatelelo ya maikutlo ke “yone e gantsi e dirang gore basimane le basetsana ba dingwaga tse 10 go ya go 19 ba lwale le go golafala.”
Matshwao a go gatelelwa mo maikutlong a ka simolola ka nako ya bosha mme a ka akaretsa go fetoga ga tsela e motho robalang ka yone, tsela e a jang ka yone le bokete jwa mmele. Gape motho a ka simolola go ikutlwa a tlaletswe, a se na tsholofelo, a utlwile botlhoko e bile a se na mosola. Matshwao a mangwe a akaretsa go itlhaola mo bathong, go sa kgone go tlhoma mogopolo kgotsa go lebala ka bonako, go leka go ipolaya kgotsa go akanya ka gone le matshwao mangwe a a sa tlhaloganngweng. Fa dingaka tsa tlhaloganyo di belaela gore motho o na bolwetse jwa go gatelelwa mo maikutlong, gantsi di batla matshwao a go fetileng dibeke a le gone e bile a dira gore motho a se ka a tshela sentle.
SE SE KA TSWANG SE BAKA BOTHATA
Go ya ka Mokgatlho wa Lefatshe Lotlhe wa Boitekanelo, “go gatelelwa mo maikutlong go ka bakwa ke dilo tse dintsi. Go ka bakwa ke tsela e motho a tshwarwang ka yone ke batho ba bangwe, go tshwenyega thata kgotsa dilo tse dingwe.” Dilo tseo di ka akaretsa tse di latelang.
Dilo tse di amang mmele. Fela jaaka go diragaletse Julia, gantsi bolwetse jono bo tsamaya mo losikeng e bile bo ka ama boboko. Gape malwetse a pelo, go fetoga ga tsela e mmele o dirang ka yone le go dirisa diritibatsi ka tsela e e sa siamang, go ka dira gore motho a gatelelwe thata mo maikutlong. *
Go tshwenyega. Go siame go tshwenyega go le gonnye mme go tshwenyega thata go ka gobatsa motho mo mmeleng le mo maikutlong. Ka dinako dingwe go ka dira gore mosha a ikgobatse kgotsa a ikutlwise botlhoko mme a nne le kgatelelo ya maikutlo. Seo se dira gore go se ka ga itsege gore tota go gatelelwa mo maikutlong go bakwa ke eng ka gonne go akaretsa dilo di le dintsi.
Go gatelelwa mo maikutlong go ka bakiwa ke go tshwenyega ka dilo tse di jaaka go tlhalana kgotsa go kgaogana ga batsadi, go swelwa ke motho yo o mo ratang, go sotliwa mo mmeleng kgotsa ka tlhakanelodikobo, kotsi e e masisi, bolwetse kgotsa bothata jwa go ithuta, segolobogolo fa ngwana a ikutlwa a tlhokomologilwe. Gape go ka bakiwa ke fa batsadi ba solofetse gore ngwana a dire bontle thata, gongwe kwa sekolong. Dilo tse dingwe e ka nna go kgerisiwa, go tshwenyega ka bokamoso, go nna le motsadi yo o tshwenyegang thata mo maikutlong le go sotliwa ke motsadi. Fa mosha a gateletswe mo maikutlong, ke eng se se ka mo thusang go lebana le maemo ao?
ITLHOKOMELE
Gantsi go gatelelwa thata mo maikutlong go ka okobadiwa ke melemo le go thusiwa ke ngaka ya tlhaloganyo. * Jesu Keresete o ne a re: “Ba ba nonofileng ga ba tlhoke ngaka, mme ba ba lwalang ba a e tlhoka.” (Mareko 2:17) Bolwetse bo ka ama dikarolo tsotlhe tsa mmele wa rona go akaretsa le boboko! Gape go ka nna molemo gore o nne o fetola tsela e o dirang dilo ka yone ka gonne mmele le tlhaloganyo ya rona di a dirisana.
Fa e le gore o gateletswe mo maikutlong, dira sotlhe se o ka se kgonang go tlhokomela botsogo jwa gago. Ka sekai, ja dijo tse di nang le dikotla, robala mo go lekaneng o bo o ikatise ka metlha. Go ikatisa go dira gore mmele wa gago o nne le dikhemikhale tse di dirang gore o itumele, o nne le maatla le gore o kgone go robala sentle. Fa o kgona, leka go bona matshwao a o nang le one a a ka bakang go gatelelwa mo maikutlong mme o itirele thulaganyo ya go lwa le one. Bolelela mongwe yo o mo tshepang. Fa ba lelapa la gago le ditsala ba go ema nokeng, seo se ka go thusa gore o kgone go emelana le kgatelelo ya maikutlo mme gongwe seo se ka dira gore o ikutlwe botoka. Kwala se o se akanyang le kafa o ikutlwang ka gone mo bukeng. Julia yo re buileng ka ene kwa tshimologong o ile a thusiwa ke go dira jalo. Sa botlhokwa le go feta, nonotsha botsala jwa gago le Modimo. Seo se ka dira gore o itumelele botshelo. Jesu Keresete o ne a re: “Go itumela ba ba tshwenyegang ka se ba se tlhokang semoyeng.”—Mathaio 5:3.
Anna le Julia ba dumalana le mafoko ao a ga Jesu. Anna a re: “Go nonotsha botsala jwa me le Modimo go dira gore ke se ka ka akanya fela ka mathata a me mme ke akanye le ka a batho ba bangwe. Ga go motlhofo go dira jalo mme go dira gore ke itumele thata.” Julia o gomodiwa ke go rapela le go bala Baebele. A re: “Go rapela Modimo ke mo tshololela maikutlo go dira gore ke ikutlwe botoka. Gape Baebele e nthusa go lemoga gore Modimo o ntsaya ke le botlhokwa e bile o a nkgathalela. Gape go bala Baebele go dira gore ke tlhomamisege gore ke tla nna le bokamoso jo bo botoka.”
E re ka Jehofa Modimo e le Mmopi wa rona, o tlhaloganya sentle gore tsela e re godisitsweng ka yone, dilo tse di re diragaletseng le mekgwa e re e tshotsweng re na le yone, di ama tsela e re lebang dilo ka yone le tsela e re ikutlwang ka yone. Ka jalo, o kgona go re thusa le go re gomotsa, gongwe a dirisa batho ba ba re ratang e bile ba re tlhaloganya. Mo godimo ga moo, nako nngwe Modimo o tla fodisa malwetse a rona otlhe. Isaia 33:24 ya re: “Ga go na monni ope yo o tla reng: ‘Ke a bobola.’”
Baebele e solofetsa gore Modimo “o tla phimola dikeledi tsotlhe mo matlhong a [rona], mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.” (Tshenolo 21:4) Ruri mafoko ao a a gomotsa e bile a dira gore re nne le tsholofelo! Fa o batla go ithuta mo go oketsegileng ka boikaelelo jwa Modimo ka lefatshe le batho, tsweetswee tsena mo jw.org. O tla bona Baebele le ditlhogo tse dintsi tse di farologaneng go akaretsa le tse di buang ka go gatelelwa mo maikutlong.


text:
Tsuki Ga Michibiku Isekai Douchuu - Bölüm 69
MANGA DISCUSSION
BENZER SERİLER
09/04/2020
04/07/2022
02/07/2022
Tags:
Tsuki Ga Michibiku Isekai Douchuu, Tsuki Ga Michibiku Isekai Douchuu bölüm 73, Tsuki Ga Michibiku Isekai Douchuu bölüm 74, Tsuki Ga Michibiku Isekai Douchuu bölüm 75, Tsuki Ga Michibiku Isekai Douchuu bölüm 76, Tsuki Ga Michibiku Isekai Douchuu bölüm 77, Tsuki Ga Michibiku Isekai Douchuu bölüm 78, Tsuki Ga Michibiku Isekai Douchuu bölüm 79, Tsuki Ga Michibiku Isekai Douchuu bölüm 80, Tsuki Ga Michibiku Isekai Douchuu türkçe oku


text:
351Jaanong Moše a kgobokanya phuthego yotlhe ya Baiseraele, a ba raya a re: “Dilo tse Morena o di laotseng gore di dirwe ke tse: 2A tiro e dirwe ka malatsi a marataro, mme la bosupa e nne letsatsi le le boitshepo mo go lona, e nne la Sabata la boikhutso la Morena. Mongwe le mongwe yo o dirang tiro ka lone a a bolawe.
31:12-17
3Se gotseng molelo mo lelapeng lepe la lona ka letsatsi la Sabata.”
4Moše a ba a raya phuthego yotlhe ya Baiseraele a re: “Tse Morena o di laotseng ke tse: 5Ntshetsang Morena kabelo ya di-tsa-lona. A mongwe le mongwe yo o pelotshweu a e tlise. Kabelo eo ya Morena e ka nna gouta gongwe selefera gongwe kgotlho; 6gongwe masela a mabududu le a bohibidu jwa bofifadu le a bohibidu jwa madi le a masweu le boboa jwa dipodi; 7gongwe matlalo a diphelehu a a hubiditsweng le matlalo a dintšwa tsa lewatle gongwe dipati tsa mokgwa; 8gongwe mafura a setlhomo sa dipone gongwe makga a a monate a lookwane lwa tlotso le a maswalo a a nkgang monate; 9gongwe majwe a a tlhokegang a šohama le majwe a a tlhokegang a a gokelelwang mo khibeng ya moperesiti le mo kgwatlhaneng ya sehuba.
10“Jaanong a mongwe le mongwe yo o setswerere mo go lona a tle a dire tsotlhe tse Morena o di laotseng, 11e bong Tempelana le tente ya yona le thulelo ya yona le dikgogetso tsa yona le dipati tsa yona le mephakarego ya yona le maotwana a yona le ditlhako tsa yona; 12le Letlole le dithobane tsa lone le sekhurumelo sa thuanyo le lesire la go le sira; 13le lomati lwa dinkgwe tsa tshupo le dithobane tsa lone le didiri tsotlhe tsa lone le dinkgwe tsa tshupo; 14le setlhomo sa dipone se se bonegang le didiri tsa sona le dipone tsa sona le mafura a setlhomo; 15le aletare ya go tshuba maswalo le dithobane tsa yona le lookwane lwa tlotso le maswalo a a nkgang monate le sebipo sa mojako wa Tempelana; 16le aletare ya ditlhabelo tsa phiso le letloa la kgotlho la yona le dithobane tsa yona le didiri tsotlhe tsa yona; le mogopo o o tlhapelang le lekoto la ona; 17le legora lwa masela lwa lelapa le maotwana a lone le ditlhako tsa ona le sebipo sa kgoro ya lelapa; 18le dimapo tsa Tempelana le dimapo tsa lelapa le dithapo tsa tsona; 19le diaparo tsa maatlametlo tsa go direla Modimo mo Felong-ga-Boitshepo, e bong diaparo tse di boitshepo tsa ga Arone moperesiti; le diaparo tsa bomorwawe go dira tiro ya boperesiti.”
20Ke fa phuthego yotlhe ya Baiseraele e phatlalala, e tloga fa pele ga Moše. 21Mme ba boa, mongwe le mongwe yo pelo ya gagwe e ratang, mongwe le mongwe yo mowa wa gagwe o utlwisisang, ba tlisa kabelo ya Morena ya go aga Tempelana ya Boipontsho le ya tirelo yotlhe ya yona le ya diaparo tse di boitshepo. 22Ga tla banna le basadi, botlhe ba ba peloditshweu ba tlisa dikgokelo le manyena le dipalamonwana le dibaga, e le dilo tsa mefutafuta tsa gouta; le botlhe ba ba nayang Morena gouta ka go e kgadikanya, 23le botlhe ba ba nang le masela a mabududu le a bohibidu jwa bofifadu le a bohibidu jwa madi le a masweu le boboa jwa dipodi le matlalo a diphelehu a a hubiditsweng le matlalo a dintšwa tsa lewatle, ba di tlisa. 24Mongwe le mongwe yo o ratang go ntsha kabelo ya selefera le ya kgotlho a tlisa kabelo eo ya Morena; mongwe le mongwe yo o nang le dipati tsa mokgwa tse di batlegang mo tirong yotlhe ya kago a di tlisa. 25Mosadi mongwe le mongwe yo o setswerere a otlha ka diatla, a tlisa tse a di otlhileng, e bong masela a mabududu le a bohibidu jwa bofifadu le a bohibidu jwa madi le a masweu. 26Basadi botlhe ba ba neng ba itse, ba bile ba rata ba otlha boboa jwa dipodi. 27Dikgosana tsone tsa tlisa majwe a a tlhokegang a šohama le majwe a a tlhokegang a a gokelelwang mo khibeng ya moperesiti le mo kgwatlhaneng ya yona 28le makga a a monate le mafura a setlhomo sa dipone le lookwane lwa tlotso le maswalo a a nkgang monate. 29Banna botlhe le basadi botlhe ba Baiseraele ba ba neng ba ikaeletse go tlisa tse di batlegang mo tirong yotlhe e Morena a e laotseng ka Moše gore e dirwe, ba tlisetsa Morena dineo tsa bopelotshweu.
30Mme Moše a raya Baiseraele a re: “Bonang, Morena o biditse Besalele ka leina; ke morwa Uri, morwa Hure, wa lotso lwa Juta. 31O mo tladitse Mowa wa Modimo o o itshupang ka botlhale le ka tlhaloganyo le ka kitso le ka botswerere mo tirong nngwe le nngwe 32gore a loge maano a maatlametlo, le go a dira ka gouta le ka selefera le ka kgotlho 33le ka go seta majwe le go a tlapisa le ka go betla dikgong le go dira tiro nngwe le nngwe e e batlang botswerere. 34Le gona o tsentse neo mo pelong ya gagwe ya go ruta ba bangwe, ene le Oholiabe, morwa Ahisamage, wa lotso lwa Dane. 35Bao o ba tladitse botlhale jwa pelo gore ba itse go dira ditiro tsotlhe tsa go seta le tsa go loga masela a a ditshwantsho le masela a a mebalabala le masela a mabududu le a bohibidu jwa bofifadu le a bohibidu jwa madi le a masweu le tsa go loga masela a mangwe. Ba tla dira ditiro tsotlhe, ba loga maano a maatlametlo.


text:
Maatla a Modimo a bonwa mo dilong tse a di bopileng (20)
1 Lekwalo leno le tswa kwa go nna Paulo, motlhanka wa ga Keresete Jesu. Ke ne ka bidiwa gore ke nne moaposetoloi e bile ke ne ka tlhophiwa gore ke rere dikgang tse di molemo tsa Modimo.+2 Modimo o ne a solofetsa dikgang tseo tse di molemo bogologolo mo Dikwalong tse di boitshepo a dirisa baporofeti ba gagwe.3 Dikgang tseo di ne di bua ka Morwawe, yo o neng a tswa mo losikeng lwa ga Dafide.+4 Fa Modimo a ne a tsosa Jesu Keresete Morena wa rona mo baswing+ a dirisa moya wa gagwe o o boitshepo, go ne ga bonala sentle gore ke Morwa Modimo.+5 Re ne ra amogela bopelonomi jo bogolo* jwa Modimo ka Jesu. Mme ke ne ka tlhophiwa go nna moaposetoloi+ gore ke thuse batho ba ditšhaba+ tsotlhe gore ba nne le tumelo, ba nne kutlo ba bo ba tlotle leina la ga Jesu.6 Mme le lona lo tswa mo ditšhabeng tseo e bile Modimo o ne a lo bitsa gore lo nne balatedi ba ga Jesu Keresete.7 Ke kwalela botlhe ba ba mo Roma, ba Modimo a ba ratang, ba a ba biditseng gore e nne ba ba boitshepo:E kete Modimo Rraarona le Morena Jesu Keresete ba ka lo naya bopelonomi jo bogolo le kagiso.8 Sa ntlha, ke leboga Modimo wa me ka leina la ga Jesu Keresete ka ntlha ya tumelo ya lona, ka gonne go buiwa ka tumelo ya lona mo lefatsheng lotlhe.9 Gonne Modimo, yo ke mo direlang ka pelo yotlhe ka go bolela dikgang tse di molemo ka ga Morwawe, ke mosupi wa me gore ke lo umaka ka metlha ke sa kgaotse mo dithapelong tsa me,+10 ke kopa gore fa go ka kgonega le fa Modimo a ratile, ke feleletse ke tlile kwa go lona.11 Gonne ke tlhologeletswe go lo bona, gore ke lo neye mpho nngwe e e tswang kwa Modimong gore tumelo ya lona e nonofe;12 kgotsa mma ke re, gore re kgothatsane,+ mongwe le mongwe ka tumelo ya yo mongwe, ya lona le ya me.13 Le fa go ntse jalo bakaulengwe, ke ne ke batla go tla kwa go lona makgetlo a le mantsi, mme ke ntse ke sa kgone go tla go fitlha jaanong, gore ke tle ke rute batho koo gore e nne barutwa jaaka ke dirile mo ditšhabeng tse dingwe tsotlhe.14 Ke na le boikarabelo jwa go rerela batho botlhe, Bagerika le batswakwa,* ba ba botlhale le ba ba se nang tlhaloganyo;15 ka jalo le lona ke ikaeletse go lo rerela dikgang tse di molemo koo kwa Roma.+16 Gonne ga ke tlhabisiwe ditlhong ke dikgang tse di molemo;+ tota e bile Modimo o di dirisa go boloka mongwe le mongwe yo o nang le tumelo,+ Bajuda pele+ mme go tswa foo Bagerika.+17 Dikgang tseo tse di molemo di thusa batho ba ba nang le tumelo go lemoga gore Modimo o siame mme seno se nonotsha tumelo ya bone,+ fela jaaka go kwadilwe go twe: “Mme mosiami o tla tshela ka ntlha ya tumelo ya gagwe.”+18 Modimo a le kwa legodimong, o galefela+ batho ba ba sa mo ikobeleng, ba ba dirang dilo tse di sa siamang e bile ba dira gore batho ba bangwe ba se ka ba itse boammaaruri.+19 Ba tshwanetse ba ka bo ba itse Modimo ka gonne o setse a ba senoletse dilo di le dintsi.+20 Gonne le fa re sa kgone go bona Modimo, re ka kgona go mo itse fa re ithuta ka dilo tse a di bopileng.+ Dilo tseo di bontsha gore o na le maatla a a sa feleng+ le gore ruri ke Modimo.+ Batho ba ba itlhokomolosang bosupi jono, ga ba na seipato sa go sa dumele mo go ene.21 Le fa ba ne ba itse Modimo, ga ba a ka ba mo galaletsa e bile ga ba a ka ba mo leboga. Megopolo ya bone e ne ya nna lolea e bile dipelo tsa bone tse di seng botlhale di ne tsa fifala.+22 Le fa ba ne ba ipolela gore ba botlhale, ba ne ba nna dieleele.23 Go na le gore ba tlotlomatse Modimo yo o tshelang,* ba tlotlomatsa medingwana e e tshwanang le batho ba ba swang; medingwana e mengwe e tshwana le dinonyane, diphologolo tse di nang le maoto a le manê le digagabi.+24 Ka jalo, e re ka ba ne ba batla go diragatsa dikeletso tse di mo dipelong tsa bone, Modimo o ne a ba tlogelela gore ba dire dilo tse di maswe le tse di tlontlololang mebele ya bone.25 Ba ne ba fetola boammaaruri jwa Modimo ba bo dira maaka mme ba ne ba obamela dilo tse Modimo a di bopileng e bile ba di direla go na le gore ba direle Mmopi, yo o bakwang ka bosakhutleng. Amen.26 Ke gone ka moo Modimo a neng a ba tlogelela gore ba laolwe ke keletso ya tlhakanelodikobo e e tlhabisang ditlhong,+ ka gonne basadi ba bone ga ba tlhakanele dikobo le banna mme ba di tlhakanela le basadi.+27 Gape, banna le bone ga ba tlhakanele dikobo le basadi mme ba ne ba ineelela go nna le keletso e e sa laolesegeng ya go tlhakanela dikobo le banna ba bangwe,+ ba dira se se ferosang sebete. Ba tla amogela kotlhao* ya bone ka botlalo ka ntlha ya dilo tse di maswe tse ba di dirang.+28 E re ka ba ne ba bona go itse Modimo go se na mosola,* Modimo o ne a ba tlogelela gore ba akanye dilo tse a sa di amogeleng le gore ba dire dilo tse ba sa tshwanelang go di dira.+29 Dikakanyo tsa bone di ne di tletse tshiamololo ya mefuta yotlhe,+ boikepo, bopelotshetlha,+ bosula e bile di tletse lefufa;+ gonne ba a bolaya,+ ba baka dikgogakgogano, ba dira boferefere,+ ba dipelo di maswe;+ gape ke basebi,30 bajadirethe,+ ba ba tlhoileng Modimo, ba ba se nang maitseo, ba ba mabela, ba ba ikgantshang, ba ba logang maano a go utlwisa ba bangwe botlhoko, ba ba sa utlweng batsadi,+31 ba ba se nang tlhaloganyo,+ ba ba sa diragatseng se ba se solofeditseng, ba ba se nang lorato le ba ba se nang kutlwelobotlhoko.32 Le fa batho bano ba itse taelo ya Modimo sentle, ya gore ba ba dirang dilo tse di ntseng jalo ba tshwanelwa ke go swa,+ ba tswelela ba di dira e bile ba amogela batho ba ba di dirang.


text:
Mono ngwaga, seromamowa se se tona sa Setswana, Motsweding FM, se keteka dingwaga di le masome a marataro tsa kgaso ya loleme la Setswana le le sa pekanngwang le sepe. Dingwaga tseno di bone Motsweding FM e rwala maikarabelo a go dibela puo le setso sa Setswana, Motsweding FM e motlotlo e bile e ikgantsha ka matlhaku a bogologolo le a maswa. Jaaka setheo se segolo, re tlhaloganya botlhokwa jwa go dirisana le baitseanape ba loleme la Setswana le go rotloetsa ba ba se buang go tswelela gonne puo e e sa buiweng ya nyelela. Motsweding FM e ipela ka lobebe la bagasi ba basha ba ba anyang kitso go tswa go ba maloba.
Seabe sa kgaso ya Setswana ga se utlwale mo moweng fela. Badiragatsi ba televeshene gore ba kgone go bua Setswana se se tlhololo, ba reetsa Motsweding FM. Eno ke ntlha e tlhagelelang gangwe le gape fa o reetsa dipuisano tse di farologaneng tse di gwetlhang go itse gore ba ithuta puo kae.
Jaaka setheo gore gompieno re be re santse re le maleba, re leboga seabe sa bareetsi. Ke bone motheo wa tsotlhe. Fa re bua ka bareetsi re akaretsa ba ba simolotseng le seromamowa go tswa kwa se simologileng gone, le ba ba simolotseng go reetsa maabane. Fa potso e bodiwa, selo se le sengwe se se tlhagelelang kwa setlhoeng ke monate le molodi wa Setswana o tshedimosetso e aroganngwang ka one, le thuto e ka gale e leng modi wa kgaso.
Jaaka Batswana, segarona se re gopotsa ka nako tsotlhe gore motho a ka se iphetse, ke ka moo re netefatsang gore fa re bua ka badiri re akaretsa botlhe ba ba dirang gore Motsweding FM e nne seromamowa se se eletsegang ka tsebe. Badiri ba o ba akaretsa badisadikago, baphepafatsi, basetegeniki, bagasi, batlhagisi, le botlhe ba e leng batsaakarolo ka mekgwa e e farologaneng.
Maikano a re a tsayang jaaka seromamowa ke go netefatsa gore mmino wa Setswana o a lediwa le gore bakwadi ba Setswana le botlhe ba tshegeditseng ngwao ba bona serala sa go supetsa Afrika Borwa le lefatshe ka kakaretso, manontlhotlho a Setswana. Kgetsi ya tsie e ka go tshwaraganelwa ebile kgetsi ya puo ga e tlale. Pula!
By Itumeleng Bahetane


text:
POTSO 8
A ke Molato wa Modimo go bo Batho ba Boga?
“Ga go kgonege gore Modimo wa boammaaruri a dire bosula, gore Mothatayotlhe a dire se se sa siamang!”
“Fa mongwe a le mo tekong, a a se ka a re: ‘Ke lekwa ke Modimo.’ Gonne Modimo ga a ka ke a lekwa ka dilo tse di bosula, le gone ene ka boene ga a leke ope.”
“Latlhelang ditlhobaelo tsotlhe tsa lona mo go ene, ka gonne o a lo kgathalela.”
“Jehofa ga a bonya ka tsholofetso ya gagwe jaaka batho bangwe ba akanya gore o bonya, mme o pelotelele le lona ka gonne ga a eletse gore motho ope a senngwe mme o eletsa gore botlhe ba ikwatlhaye.”


text:
131Le fa nka bo ke bua ka dipuo tsa batho le tsa baengele, mme ke se na lorato, nka bo ke diregile jaaka kgotlho e e dumang gongwe diphaphatshana tse di opiwang. 2Le fa nka bo ke na le neo ya boporofeti, ke tlhaloganya masaitsiweng otlhe le kitso yotlhe; kampo ke na le tumelo yotlhe ya go ka sutisa dithaba, mme ke se na lorato, nka bo ke se sepe.
17:20
3Le fa nka bo ke abela bahumanegi di-tsa-me tsotlhe, kampo ke neela mmele wa me gore ke fisiwe, mme ke se na lorato, go ka bo go sa nthuse sepe.
4Lorato lo bopelotelele, lo bopelontle; lorato ga lo fufege; lorato ga lo ipoke, ga lo ikgogomose, 5ga lo boatla, ga lo ipatlele, ga lo gakale, ga lo sale bosula jwa motho morago;
6ga lo itumelele tshiamololo, mme lo itumelela boammaaruri.
7Lo iphapaanya le dilo tsotlhe, lo dumela dilo tsotlhe, lo solofela dilo tsotlhe, lo itshokela dilo tsotlhe.
Baroma 15:1
8Lorato ga lo nyelele ka bosakhutleng. Fa e le dipolelelopele, di tla nyelela, le dipuo di tla khutla, le kitso e tla nyelela. 9Gonne re itse ka bontlhanngwe, re bolelela pele ka bontlhanngwe; 10mme e tla re sa botlalo se sena go tla, sa bontlhanngwe se nyelediwe.
11E rile ke sa ntse ke le ngwana, ka bo ke bua jaaka ngwana, ke ikutlwa jaaka ngwana, ke akanya jaaka ngwana; mme ya re ke sena go nna monna, ka tlogela tsa bonyana. 12Gonne gompieno re bona dilo mo seiponing di le letobo, mme ka motlha oo re tla di bona sentle jaaka difatlhego di lebanye; gompieno ke tlhaloganya ka bontlhanngwe, mme ka motlha oo ke tla itse gotlhe, jaaka le nna ke itsilwe gotlhe.
13Mme jaanong tse di nnelang ruri ke tumelo le tsholofelo le lorato, tse tharo tse; mme se segolo mo go tsona ke lorato.
1 Joh. 4:16


text:
Sharon o ne a rata sekolo, ditsala tsa gagwe le lelapa la gagabo.
Ka letsatsi lengwe kwa sekolong, Morutabana Jane o ne a ba bolelela ka baengele. Sharon o ne a itumetse thata ka se a se ithutileng mo e leng gore fa a fitlha kwa gae ka letsatsi leo, o ne a bolelela mmaagwe ka dilo tsotlhe tse dintle tse baengele ba di dirang.
Fa a ntse a ja seneke sa morago ga sekolo o ne a botsa mmaagwe jaana: “Mama, moengele o ntse jang?”
Mama o ne a re: “Ga ke itse moratiwa.” A bo a mmotsa a re: “Morutabana Jane o ne a re moengele o ntse jang?”
Sharon o ne a hemela kwa godimo, a bo a re: “O ne a re re tla itse moengele fa re mmona.” Mme o ne a eletsa e kete Morutabana Jane o kabo a ba boleletse gore tota moengele o ntse jang. Bobotlana Sharon a ka bo a itse gore a batle eng!
Mama o ne a mmotsa jaana: “A ga o dumele Morutabana Jane?”
Sharon o ne a re: “Ga ke itse. Ke ipotsa fela gore ke tla bona jang moengele fa ke sa itse gore ke batla eng.” Go tswa foo a fetsa go ja seneke sa gagwe mme a baya poleite le kopi ya gagwe mo sinking ya kitšhini.
Mama a bo a re: “Tsweetswee ke kopa o tle go nthusa go phepafatsa tafole. Tsenya matlape a merogo mo bining ya monontsha mme o bo o baya le borotho tsweetswee.”
Sharon a bo a re: “Ebu, Mama.” A bo a dira se mmaagwe a mo kopileng go se dira ka bonako.
Maitseboa ao, fa rraagwe a tla gae go tswa tirong, Sharon o ne a sianela kwa kgorong go ya go mo dumedisa. O ne a tsaya kgetsi ya gagwe ya kwa tirong a bo a mo tshwarela yone. Rraagwe o ne a mo tlamparela a bo a nyenya.
Kwantle ga go naya rraagwe sebaka sa go nna fa fatshe, Sharon o ne a re: “Papa, ke na le potso.”
Rraagwe a botsa jaana ka monyenyo o mogolo: “Bua ke utlwe, moratiwa, potso ya gago ya reng?”
“Papa, moengele o ntse jang?”
Rraagwe a re: “Mma re bone, baengele ba molemo, ba pelonomi e bile ba a ratega.”
Sharon a re: “Ke a itse. Morutabana Jane le ene o ne a rialo. Mme ke ne ke batla go itse gore tota ba lebega jang.”
Rraagwe o ne a mo leba a bo a akanya go sekae. Morago ga foo a re: “Ke tla tsamaya le wena ka mafelobeke gore re ye go bona mongwe wa bone.”
Sharon o ne a itumetse thata. A botsa jaana a gakgametse: “A o itse gore o ka ba batla kae?” A bo a goa a re: “Mama, Papa o itse gore re ka bona kae baengele!”
Mama a re: “Go a itumedisa Sharon. Ke a itumela gore kgabagare o tla bona karabo ya potso ya gago.” A leba rraagwe Sharon a bo a mo ntshetsa meno.
Moso o latelang mo thekising ya sekolo, Sharon o ne a bolelela ditsala tsa gagwe tsotlhe gore o ile go bona moengele ka mafelobeke. Ditsala tsa gagwe di ne tsa nyenya ka maitseo ka gonne ba rata Sharon, mme ba ne ba sa dumele se a se buang.
Go tswa fo o ne a bolelela morutabana wa gagwe ka dithulaganyo tsa gagwe tsa mafelobeke. Morutabana Jane o ne a mo kopa gore a boe a tle go bolelela tlelase yotlhe ka maitemogelo a gagwe ka Mantaga.
Ka Matlhatso mo mosong, Sharon o ne a tsoga phakela gore a dire ditiro tsa gagwe tsa mo gae. Go tswa foo, a tlhapa, a apara bontle a bo a ja sefitlholo. Se se neng se setse fela e ne e le go letela rraagwe gore a ipaakanye. Go ise go ye kae Sharon o ne a dutse mo setulong sa kafa morago mo koloing a ipofile ka lebanta mme ba wela mo tseleng.
A botsa jaana ka boitumelo: “Papa, a go kgakala?”
O ne a nyenya a bo a re: “Re tla tloga re goroga.” Ba ne ba tsamaya go sekaenyana pele ga ba ema mo legaeng la bagodi.
Papa a ntsha lebanta la gagwe a bo a re: “Re gorogile.”
Sharon o ne a tlhakane tlhogo a akanya jaana: “Legae la bagodi?” Baengele ba dira eng mo legaeng la bagodi?
Lekawana lengwe le le neng la ba atamela le ne la re: “Agee, dumelang, o tshwanetse wa bo o le Sharon. Ke dirile lenaane la dilo tse lo tla di dirang go re thusa mo legaeng la rona gompieno.” O ne a nyenya le Sharon a bo a naya rraagwe pampiri.
Papa a bala lenaane. Sa ntlha, Sharon o ne a thusa Papa go feela jarata. Go tswa foo ba phepafatsa ditulo tse batsofe ba di dirisang fa ba dula mo letsatsing. Sharon o ne a dira tiro ya gagwe ka bonako ka mo a ka kgonang ka teng gore rraagwe a tle a mo ise gore a ye go bona moengele.
Papa a re: “Morago ga mo, re tla phepafatsa holo e go jelwang mo go yone.” Ba ne ba feela, ba phimola lerole le go politšha go fitlhela sengwe le sengwe se le phepa e bile se phatsima.
Kgabagare, e ne e le nako ya dijo tsa motshegare. Sharon le rraagwe ba ne ba tlhapa diatla le difatlhego tsa bone mme ba tsena mo holong e go jelwang mo go yone. Fa ba le koo, Sharon o ne a thusa go tshola dijo mme morago ga foo a itumelela go dula le botlhe koo fa ba ntse ba mmolelela mainane a bogologolo. Ba ne ba tshameka gape le metshameko ya morabaraba. Morago ga foo nkoko mongwe o ne a raya Sharon a re: “O moengele tota,” a bo a mo tlamparela ka lorato.
Nkoko yo mongwe o ne a botsa jaana: “Leina la gago ke mang moengele wa me?”
O ne a araba a nyenya a re: “Ke nna Sharon.” A bo a itlhaganela kwa go rraagwe.
A re: “Papa, bonkoko ba ne ba re ke moengele. Mme ke ne ka gakologelwa gore o ne o tshwanetse go mpontsha moengele gompieno.”
Rraagwe o ne a nyenya mme a mmontsha ditshwano tsa bone mo seiponeng se se gaufi, a bo a re: “Sharon, ke kafa moengele a lebegang ka teng.”


text:
81Ke fa Morena a raya Moše a re: “Yaa kwa go Farao, o mo ree o re: ‘Morena o bua jaana a re: Lesa morafe wa me, o ye go ntirela!
2Mme fa o gana go ba lesa, ke tla watlhaya naga yotlhe ya gago ka digwagwa. 3Noka e tla nyeula digwagwa, di tla tlhatloga, di tsena mo ntlong ya gago le mo ntlwaneng ya borobalo ya gago le mo bolaong jwa gago le mo matlong a batlhanka le a morafe wa gago le mo dipesetsong tsa gago le mo megopong ya gago ya bodubelo. 4Digwagwa di tla tlolela mo go wena le mo bathong ba gago le mo batlhankeng ba gago.’ ”
5Jaanong Morena a raya Moše a re: “Raya Arone o re: ‘Otlolola letsogo o tshwere thobane ya gago godimo ga dinoka le dinokana le matsha, o tlhatlosetse digwagwa mo lefatsheng la Egepeto.’ ” 6Arone a otlolola letsogo godimo ga metsi a Egepeto; mme digwagwa tsa tlhatloga, tsa farafara lefatshe la Egepeto. 7Mme dingaka le tsona tsa dira jalo ka mereo ya tsona, tsa tlhatlosetsa digwagwa mo lefatsheng la Egepeto.
8Ke fa Farao a bitsa Moše le Arone a re: “Nthapeleleng Morena gore a tlose digwagwa mo go nna le mo morafeng wa me. Foo ke tla naya morafe tsela gore o ye go direla Morena ditlhabelo.”
9:28
10:17
9Moše a fetola Farao o re: “A tlotlo e nne ya gago! A ko o mpolelele nako ya go rapelela wena le batlhanka ba gago le morafe wa gago gore digwagwa di nyelediwe leng, di tlosiwe leng mo go wena le mo malapeng a gago, di nne mo nokeng fela?”
10Farao a re: “A e nne kamoso!” Moše a re: “Go tla dirafala ka fa o buileng ka teng gore o tle o itse, fa go se na ope yo o tshwanang le Morena, Modimo wa rona.
15:11
11Digwagwa di tla tlosiwa jalo mo go wena le mo malapeng a gago le mo batlhankeng ba gago le mo morafeng wa gago, di nna mo nokeng fela.” 12Ya re Moše le Arone ba sena go tlogela Farao, Moše a goela kwa Moreneng ka ntlha ya digwagwa tse a di rometseng Farao. 13Morena a dira ka fa thapelong ya ga Moše: Digwagwa tsa swela mo matlong le mo malapeng le kwa masimo. 14Ba di kgobokanya, ya nna mekoakoa, mme lefatshe la nkga sebodu. 15Ya re Farao o bona fa a imologile, a boela a thatafatsa pelo ya gagwe gape, a se ka a ba utlwa, fela jaaka Morena a boleletse pele.
16Jaanong Morena a bua le Moše a re: “Raya Arone o re: ‘Tsholetsa thobane ya gago, o itee lerole la lefatshe gore le fetoge menang mo lefatsheng lotlhe la Egepeto.’ ” 17Ba dira jalo; Arone a tsholetsa letsogo a tshwere thobane ya gagwe, a itaya lerole la lefatshe. Ke fa menang e tlela batho le diruiwa. Lerole lotlhe la lefatshe la fetoga menang mo lefatsheng lotlhe la Egepeto. 18Dingaka le tsona tsa leka jalo ka mereo ya tsona gore di dire menang, mme tsa palelwa. Menang ya tlala mo bathong le mo diruiweng.
19Ke fa dingaka di raya Farao di re: “Ke tiro ya Modimo.” Mme pelo ya ga Farao ya nna e thatafetse, a se ka a ba utlwa, fela jaaka Morena a boleletse pele.
4:21
20Ke fa Morena a raya Moše a re: “Phakela ka masa, o eme fa pele ga Farao – bona, o tla ya kwa nokeng – o mo ree o re: ‘Morena o sa ntse a bua jalo a re: Lesa morafe wa me, o ye go ntirela!
21Gonne fa o sa lese morafe wa me go tsamaya, ke tla romela diboba gore di go tlhasele le batlhanka ba gago le morafe wa gago le matlo a gago. Matlo a Baegepeto a tla tlala diboba le mmu o a emeng mo go ona. 22Mme ka letsatsi leo ke tla tlhaola lefatshe la Gosene le morafe wa me o agileng mo go lone gore go se ka ga nna diboba teng; ke gona o tla itseng gore ke nna Morena mo lefatsheng lotlhe.
23Ke tla baya molelwane wa phemelo fa gare ga morafe wa me le morafe wa gago. Sesupo seo se tla dirafala kamoso.’ ” 24Morena a dira jalo. Diboba tsa tla ka bontsi mo ntlong ya ga Farao le mo matlong a batlhanka ba gagwe le mo lefatsheng lotlhe la Egepeto. Lefatshe la tlhokofadiwa ke diboba.
25Ke fa Farao a bitsa Moše le Arone a re: “Yaang lo direle Modimo wa lona ditlhabelo mo lefatsheng le.”
26Moše a fetola a re: “Ga go a siama go dira jalo. Gonne re tlhabela Morena Modimo wa rona tse e leng maila mo go Baegepeto. Jaanong fa re dira ditlhabelo tse e leng maila mo go Baegepeto mo matlhong a bone, a ga ba kitla ba re kgobotletsa ka majwe?
27Re lese re ye kwa sekakeng leeto la malatsi a mararo, re direle Morena Modimo wa rona ditlhabelo, jaaka Morena a re laetse.”
28Farao a re: “Ke tla lo naya tsela gore lo direle Morena Modimo wa lona ditlhabelo mo sekakeng. Fela lo se ka lwa ya kgakala thata. Le gona lo nthapelele.”
29Moše a re: “E tla re ke sena go go tlogela, ke rapele Morena gore diboba di tloge mo go Farao le mo batlhankeng ba gagwe le mo morafeng wa gagwe kamoso. Fela Farao a se ka a boelela tsa go fora, a gana go lesa morafe go ya go direla Morena ditlhabelo.”
30Jaanong ya re Moše a sena go tlogela Farao, a rapela Morena.
31Mme Morena a dira ka fa thapelong ya ga Moše, a tlosa diboba mo go Farao le mo batlhankeng ba gagwe le mo morafeng wa gagwe, ga se ka ga sala seboba sepe. 32Mme le ka sebaka seo Farao a thatafatsa pelo ya gagwe gape, a se ka a naya morafe tsela.


text: 9 Fa a ntse a feta, o ne a bona monna mongwe yo o neng a tshotswe a foufetse.2 Mme barutwa ba gagwe ba ne ba mmotsa ba re: “Rabi,+ e re ka monna yono a tshotswe a foufetse, ke mang yo o leofileng, a ke ene kgotsa ke batsadi ba gagwe?”3 Jesu o ne a araba a re: “Monna yono ga a leofa le batsadi ba gagwe ga ba a leofa, mme seno se ne sa direga e le gore batho ba tle ba bone ka ene se Modimo a kgonang go se dira.+4 Re tshwanetse go dira ditiro tsa Ene yo o nthomileng go sa ntse go le motshegare;+ ka gonne fa go nna bosigo ga go na motho ope yo o ka kgonang go dira sepe.5 Fa fela ke sa ntse ke le mo lefatsheng, ke lesedi la lefatshe.”+6 Fa a sena go bua dilo tseno, o ne a kgwela mathe fa fatshe a bo a dira seretse ka mathe, mme o ne a tshasa seretse seo mo matlhong a monna yoo+7 a bo a mo raya a re: “Tsamaya o ye go tlhapa mo mogobeng wa Siloame” (lefoko le fa le ranolwa le rayang “Rometswe”). Mme o ne a tsamaya a ya go tlhapa, mme fa a boa o ne a kgona go bona.+8 Foo baagelani le batho ba ba neng ba tle ba mmone a kopa ba ne ba re: “A monna yono ga se ene yo o neng a tlhola a nnetse go kopa?”9 Bangwe ba ne ba re: “Ke ene.” Ba bangwe ba ne ba re: “Nnyaa, o tshwana le ene.” Monna yoo o ne a nna a re: “Ke nna.”10 Ka jalo, ba ne ba mmotsa ba re: “Jaanong go tlile jang gore o bo o kgona go bona?”11 O ne a araba a re: “Monna yo o bidiwang Jesu o ne a dira seretse a bo a se tshasa mo matlhong a me mme a nthaya a re, ‘Ya go tlhapa kwa Siloame.’+ Ka jalo, ke ne ka ya go tlhapa mme ka kgona go bona.”12 Foo ba ne ba mo raya ba re: “Monna yoo o kae?” Mme ene o ne a re: “Ga ke itse.”13 Ba ne ba isa monna yoo yo pele a neng a foufetse kwa Bafarasaing.14 Letsatsi le Jesu a neng a dira seretse ka lone a bo a dira gore monna yoo a kgone go bona,+ e ne e le la Sabata.+15 Ka nako eo Bafarasai le bone ba ne ba simolola go botsa monna yoo gore go tlile jang gore a bo a bona. O ne a ba raya a re: “O ne a ntshasa seretse mo matlhong ke bo ke tlhapa, mme jaanong ke a bona.”16 Foo bangwe ba Bafarasai ba ne ba re: “Monna yono ga a tswe kwa Modimong, ka gonne ga a ikobele molao wa Sabata.”+ Ba bangwe ba ne ba re: “Motho yo e leng moleofi a ka kgona jang go dira dikgakgamatso tse di ntseng jaana?”+ Ka jalo, ba ne ba ganetsana.+17 Mme ba ne ba bua gape le monna yo o foufetseng ba re: “Wena wa reng ka ene, ka gonne o dirile gore o kgone go bona?” Monna yono o ne a re: “Ke moporofeti.”18 Le fa go ntse jalo, Bajuda ba ne ba sa dumele gore o ne a ntse a foufetse mme jaanong o a bona, go fitlha ba bitsa batsadi ba gagwe.19 Mme ba ne ba ba botsa ba re: “A yono ke morwaalona yo lo reng o ne a tsholwa a foufetse? Jaanong go tla jang gore a bo a bona?”20 Batsadi ba gagwe ba ne ba araba ba re: “Re a itse gore yono ke morwaarona le gore o ne a tsholwa a foufetse.21 Mme ga re itse gore go tlile jang gore a bo a bona; e bile ga re itse gore ke mang yo o dirileng gore a kgone go bona. Mmotseng. O godile. A a ipuelele.”22 Batsadi ba gagwe ba ne ba bua dilo tseno ka gonne ba ne ba tshaba Bajuda,+ ka gonne Bajuda ba ne ba setse ba dumalane gore motho ope fela yo o tla reng Jesu ke Keresete, o tshwanetse go kobiwa mo sinagogeng.+23 Ke gone ka moo batsadi ba gagwe ba ileng ba re: “O godile. Mmotseng.”24 Ka jalo, ka lekgetlo la bobedi, ba ne ba bitsa monna yoo yo o kileng a bo a foufetse mme ba mo raya ba re: “Galaletsa Modimo; re a itse gore monna yono ke moleofi.”25 O ne a ba raya a re: “Ga ke itse gore a ke moleofi. Se ke se itseng fela ke gore ke ne ke foufetse, mme jaanong ke kgona go bona.”26 Foo ba ne ba mo raya ba re: “O ne a go dirang? O dirile jang gore o kgone go bona?”27 O ne a ba araba a re: “Ke setse ke lo boleletse, mme ga lo a ka lwa reetsa. Ke ka ntlha yang fa lo batla go utlwa gape? A le lona lo batla go nna barutwa ba gagwe?”28 Foo ba ne ba mo sotla ba re: “O morutwa wa monna yole, mme rona re barutwa ba ga Moshe.29 Re a itse gore Modimo o buile le Moshe, mme monna yono ene, ga re itse kwa a tswang teng.”30 Monna yoo o ne a ba raya a re: “Eleruri seno se a gakgamatsa, gore ga lo itse kwa a tswang teng, le fa go ntse jalo o dirile gore ke kgone go bona.31 Re a itse gore Modimo ga a reetse baleofi,+ mme fa mongwe a boifa Modimo a bo a dira thato ya gagwe, o a mo reetsa.+32 Go tswa bogologolong ga go ise go ke go utlwiwe gore mongwe o dirile gore motho yo o tshotsweng a foufetse a kgone go bona.33 Fa monna yono a ne a sa tswe kwa Modimong, o ne a ka se kgone go dira sepe gotlhelele.”+34 Ba ne ba mo raya ba re: “O tsholetswe mo boleong, mme jaanong a o ruta rona?” Mme ba ne ba mo koba!+35 Jesu o ne a utlwa gore ba ne ba mo kobile, mme fa a mmona o ne a mo raya a re: “A o dumela mo go Morwa motho?”36 Monna yoo o ne a mo araba a re: “Kana ene ke mang rra, gore ke dumele mo go ene?”37 Jesu o ne a mo raya a re: “O mmone, tota e bile, ke ene yo o buang le wena.”38 O ne a re: “Ke dumela mo go ene, Morena.” Mme o ne a obama* fa pele ga gagwe.39 Foo Jesu o ne a re: “Ke tlile mo lefatsheng gore dilo tse ke di dirang di tle di dire gore ba ba sa boneng ba bone+ mme ba ba bonang ba foufale.”+40 Bafarasai bangwe ba ba neng ba na le ene ba ne ba utlwa dilo tseno, mme ba mo raya ba re: “A le rona re foufetse?”41 Jesu o ne a ba raya a re: “Fa lo ne lo foufetse, lo ka bo lo se na boleo. Mme jaanong lwa re, ‘Re a bona.’ Ka jalo, lo tla tswelela lo na le boleo.”+


text:
181Ya moopedisi.
Pesalome ya ga Dafita, motlhanka wa Morena, yo o neng a tlhabela Morena sefela se, ka sebaka se Morena o neng a mo golola ka sona mo diatleng tsa baba botlhe ba gagwe le mo seatleng sa ga Saule. 2Mme a re:
“Ke go rata ka pelo yotlhe,
Morena, thata ya me.
3Morena ke lefika la me
le phemelo ya me ya kwa thabeng
le mogolodi wa me;
ke Modimo wa me
le lefika la phemelo la me,
le ke tshabelang kwa go lone,
le thebe ya me
le lonaka lwa me lwa pholoso
le kago ya phemelo ya me.
4E a re fa ke bitsa Morena
yo o bakwang,
ke gololwe mo babeng ba me.
5Makhubu a loso
a ne a ntikanyeditse,
dinoka tsa tatlhego
di ne di mpoifisa.
6Dikgole tsa felo ga baswi
di ne di ntsentse gare
le dithapo tsa loso tsa nkwela.
7E rile ke pitlagantswe,
ka lelela Moreneng,
ka kuela Modimong wa me;
wa utlwa lentswe la me
o le mo Tempeleng ya ona,
selelo sa me sa tla fa pele ga ona,
sa tsena mo ditsebeng tsa ona.
8Foo lefatshe la reketla, la roroma,
metheo ya dithaba ya roroma,
ya tshikinyega, ka o ne o galefile.
9Ga kua musi,
o tswa mo nkong ya ona,
molelo wa tswa
mo molomong wa ona o senya,
magala a tswa mo go ona a tuka.
10Wa sekamisa legodimo, wa fologa;
lefifi la nna
fa tlase ga dinao tsa ona.
11O ne o palame Kerubime o fofa;
o kala o le mo diphukeng
tsa phefo.
12Wa dira lefifi sesiro sa ona,
le lefifi la metsi le maru a a maima
wa di dira motlaagana
o o itikanyeditseng ka ona.
13Mo kgalalelong e e fa pele ga ona
ga tswa maru a ona
le sefako le magala a molelo.
14Morena a dumisa maru
kwa legodimong;
Mogodimodimo a utlwatsa
lentswe la gagwe,
ga nna sefako le magala a molelo;
15a hula metsu ya gagwe,
a phatlalatsa baba;
a rathisa tladi, a ba tshosa.
16Mateng a lewatle a bonala,
metheo ya lefatshe ya senoga
ka ntlha ya kgalemo ya gago,
Morena, ka ntlha ya go suma
ga mowa wa nko ya gago.
17O ne a ntsha letsogo
a le kwa godimo, a ntshwara,
a nkinola mo metsing a magolo.
69:2,3
18A nkgolola mo babeng ba me
ba ba thata
le mo go ba ba ntlhoileng;
gonne ba ne ba mpheta ka thata.
19Ba nkwetse
mo letsatsing la tlalelo ya me,
mme Morena
a nna seitsetsepelo sa me.
20A nkgogela kwa ntle
mo mafelong a a atlhameng,
a nkgolola,
ka gonne ke a mo kgatlha.
21Morena o ne a ntuela
ka fa tshiamong ya me,
a mpusetsa ka fa boitshekong
jwa diatla tsa me.
22Gonne ke tshwere
ditsela tsa Morena,
mme ga ke a ka ka ikepa
mo Modimong wa me.
23Gonne tsotlhe tse di siameng
fa pele ga ona,
ke ntse ke di tlhokomela,
mme ga ke a ka ka tlosa
melao ya ona fa go nna.
24Ke ne ke siame fa pele ga ona,
ka itisa gore ke se nne molato.
25Ka moo Morena
a ntuela ka fa tshiamong ya me
le ka fa boitshekong
jwa diatla tsa me,
jo bo fa pele ga matlho a gagwe.
26O itshupa o le bopelotlhomogi
mo go yo o tlhomogang pelo;
o itshupa o le tlhamalalo
mo monneng yo o tlhamaletseng.
27O itshupa o le phepa
mo go yo o phepa,
mme mo molotsaneng
o itshupa o le kgopo.
28Gonne batho ba ba bogisiwang
o ba direla kgololo;
mme matlho a a mabela
o a a kokobetsa.
29Ee, o tukisa lobone lwa me;
Morena, Modimo wa me
o sedifatsa lefifi la me.
30Gonne ke tlhasela lesomo la baba
ka wena;
ke tlola lobota ka Modimo wa me.
31Tsela ya Modimo oo e itekanetse;
lefoko la Morena le itshekile.
Ke ene thebe ya botlhe
ba ba mo ikanyang.
32Gonne ke mang yo e leng
Modimo fa e se Morena?
Gape ke mang yo e leng lefika
fa e se Modimo wa rona?
33Ke ona Modimo
o o ntlamang ka thata,
o o dirang tsela ya me botlalo.
34O dira dinao tsa me
jaaka tsa tshephe,
o nkemisa mo mafelong a me
a a godimo.
35O ruta diatla tsa me go tlhabana,
gore mabogo a me
a ba a obe bora jwa kgotlho.
36O nneile thebe ya pholoso ya gago;
letsogo le le jang la gago
le ntshegeditse;
go ikinamisa ga gago
go ntira mogolo.
37O atlhamolositse kgato ya me
fa tlase ga me,
malengana a me
ga a a ka a temeka.
38Ke lelekile baba ba me,
ka ba tshwara,
mme ga ke a ka ka boa
ke ise ke ba nyeletse.
39Ke ba thubakile,
ba be ba retelelwa ke go tsoga;
ba wetse fa tlase ga dinao tsa me.
40O ntlamile ka thata go tlhabana;
o dira gore bona ba ba ntsogetseng
ba ikobe fa tlase ga me.
41Le gona o tshabisitse baba ba me
gore ba nkhularele;
ba ba ntlhoileng ka ba nyeletsa.
42Ba goela thuso,
mme go se na mothusi ope;
ba tlhaeleletsa kwa Moreneng,
mme a se ka a ba araba.
43Ke ne ka ba thuga jaaka lerole
fa pele ga phefo,
ka ba gelolela kwa ntle
jaaka seretse sa mmila.
44O nkgolotse
mo dikganetsanyong tsa batho;
o ntirile tlhogo ya merafe.
Ke diretswe ke setšhaba
se ke neng ke sa se itse.
45E rile fela fa ba nkutlwela,
ba tla go inkobela;
bomorwa ditšhaba
ba inneela ka go mpoifa.
46Bomorwa baeng ba a koafala;
ba a tla, ba roroma,
ba tswa mo maiphitlhong a bona.
47Morena o a phela.
A go bakwe ene lefika la me.
A go godisiwe Modimo
wa pholoso ya me;
48ona Modimo o o mpusolosetsang
o tsenya batho mo taolong ya me;
49o nkgolola mo babeng ba me
ba ba bogale.
Wena o nkgodisetsa
ba ba ntsogelang,
o nkgolola
mo monneng yo o setlhogo.
50Ke ka ntlha ya moo, Morena,
ke ratang go go leboga
mo merafeng
le go opelela leina la gago pako.
51Wena yo o nayang kgosi
e o e beileng kgololo e kgolo,
boitshwarelo o bo supetsa
motlodiwa wa gago,
e bong Dafita le losika lwa gagwe
go ya bosakhutleng.”


text:
81E rile Samuele a sena go tsofala, a dira bomorwawe basiamisi ba Iseraele. 2Leina la morwawe yo mogolo e ne e le Joele; leina la wa bobedi wa gagwe e le Abia. Ba ne ba atlhola kwa Bereseba.
3Fela bomorwawe ga ba a ka ba sepela mo ditseleng tsa gagwe. Ba bapala ka bopelotshetlha, ba amogela dithelesetso, ba sokamisa tshiamo.
4Ke fa bagolo botlhe ba Iseraele ba kgobokana ba tla kwa go Samuele kwa Rama,
5ba mo raya ba re: “Bona, wena o tsofetse, mme bomorwao ga ba sepele mo ditseleng tsa gago. Jaanong he, re beele kgosi gore e re buse, re tshwane le ditšhaba tsotlhe.”
Hos. 13:10
Dit. 13:21
6Mme lefoko leo le ne le le bosula mo matlhong a ga Samuele, fa ba re: “Re neele kgosi gore e re buse.” Ka moo Samuele a rapela Morena. 7Mme Morena a raya Samuele a re: “Utlwa lentswe la morafe mo go tsotlhe tse ba di buileng nao; gonne ga ba latlhe wena, mme ba latlha nna gore ke se ka ka nna kgosi ya bone. 8Le wena ba go direla jaaka ba dirile ka gale go tloga letsatsing le ke ba ntshitseng kwa Egepeto ka lone go fitlha letsatsing la kajeno, ba ntlogela, ba direla medimo e sele. 9Mme jaanong utlwa mantswe a bone. Fela tse ba tshwanetseng go di direla kgosi e e tla ba busang o di ba tlhalosetse, o di ba itsise.”
10Mafoko otlhe a Morena Samuele a a bolelela morafe o o lopileng kgosi mo go ene, 11a re: “Tse di siametseng kgosi e e tla lo busang ke tse: E tla tsaya bomorwaa-lona, e ba dira batlhanka ba dikoloi tsa yona le ba dipitse tsa yona le go taboga fa pele ga koloi ya yona. 12Le gona e tla ba tsaya go ba ipeela balaodi ba sekete le balaodi ba lekgolo le balaodi ba 50; le gore ba leme masimo a yona, ba robe thobo ya yona, ba dire dibolai tsa yona tsa ntwa le dilo tsa dikoloi tsa ntwa tsa yona. 13E tla tsaya bomorwadia-lona gore e nne batlhakanyi ba ditswaiso le baapei le babesi. 14Fa e le masimo a lona le masimo a meweine a lona le ditlhare tsa olefa tsa lona e tla tsaya tse di molemo tsa teng, e di naya batlhanka ba yona. 15E tla tsaya palo ya bosome ya mabele a lona le ya masimo a meweine a lona, e e naya badiredi ba yona ba lelapa le batlhanka ba yona. 16E tla tsaya batlhanka ba lona le malata a lona le dikgomo tse dintle tsa lona le diesele tsa lona, e dira tiro ya yona ka tsotlhe tseo. 17E tla tsaya palo ya bosome ya matsomane a lona; le lona lo tla nna batlhanka ba yona. 18Ka sebaka seo lo tla lela ka ntlha ya kgosi e lo e itlhophetseng, mme foo Morena ga a kitla a lo utlwa.”
19Fela morafe wa gana go utlwa lentswe la ga Samuele wa re: “Nnyaya! A kgosi e re buse 20gore le rona re tshwane le ditšhaba tsotlhe, mme kgosi ya rona e re atlhole, e re etelele pele le mo dintweng.” 21Ya re Samuele a sena go utlwa mafoko otlhe a morafe, a a bolela mo ditsebeng tsa Morena. 22Mme Morena a raya Samuele a re: “Utlwa mantswe a bone, o ba beele kgosi.” Ke fa Samuele a raya banna ba Iseraele a re: “Tsamayang, a mongwe le mongwe a ye gae.”


text:
BASHA BA BOTSA JAANA
A Motho Yono o Ntshiametse?
A o bone mongwe yo e ka nnang molekane yo o molemo wa lenyalo? Fa e le gore go ntse jalo, o ka itse jang gore a motho yoo o go siametse?
Go botlhokwa gore o se ka wa leba bokafantle jwa motho fela. Aitsane mosetsana yo montle go gaisa a ka tswa a sa ikanyege kgotsa mosimane yo o ratiwang thata a ka tswa a se maitsholo mantle. O batla motho yo o tla kgonang go tshela sentle le ene—motho yo o tshwanelang botho jwa gago sentle e bile mekgele ya gagwe e tsamaisana le ya gago.—Genesise 2:18; Mathaio 19:4-6.
Go Leba ka Kwa Ga se O se Bonang
Sekaseka motho yo o mo kgatlhegelang sentle. Mme gone nna kelotlhoko! O ka iphitlhela o bona fela se o batlang go se bona. Ka jalo, o se ka wa potlakela dilo. Leka go bona gore tota motho yo o mo kgatlhegelang ke motho yo o ntseng jang.
Batho ba le bantsi ba ba ratanang ga ba lebelele dilo tsa botlhokwa. Go na le moo, ba itlhaganelela go lemoga dilo tse ba tshwanang ka tsone: “Re rata mmino o o tshwanang.” “Re itumelela go dira dilo tse di tshwanang.” “Re dumalana ka sengwe le sengwe!” Le fa go ntse jalo, o tshwanetse go leba dilo tsa botlhokwa. O tshwanetse go lemoga “motho wa sephiri wa pelo.” (1 Petere 3:4; Baefeso 3:16) Go na le gore o tlhome mogopolo fela mo goreng lo dumalana go le kana kang, o ka ithuta go le gontsi ka motho yoo fa o ela tlhoko gore o itshwara jang fa lo sa dumalane.
Ka sekai, ela tlhoko dintlha tse di latelang:
Motho yono o tsiboga jang fa lo sa dumalane ka sengwe—a o tatalalela gore dilo di dirwe ka tsela ya gagwe, gongwe a “phatloga ka bogale” kgotsa a dirisa “puo ya go kgoba”? (Bagalatia 5:19, 20; Bakolosa 3:8) A kgotsa motho yono o bontsha go fetofetoga le maemo—o iketleeletsa go ineela e le gore go nne go le kagiso fa fela go se na melaometheo epe ya Baebele e e tlolwang?—Jakobe 3:17.
A motho yono o dirisa matlhajana gore a bone se a se batlang, o batla o fetsa nako le ene fela, a kgotsa o lefufa? A o batla gore o mo itsise sengwe le sengwe se o se dirang? Nicole a re: “Ke a tle ke utlwalele ka batho ba ba ratanang ba bo ba lwa ka gonne yo mongwe a kgopisiwa ke gore nako le nako yo mongwe ga a mmolelele kwa a leng teng. Ke akanya gore seo se supa gore go tla nna le mathata.”—1 Bakorintha 13:4.
Batho ba bangwe ba mo leba jang? Go ka nna molemo gore o bue le batho ba ba sa bolong go mo itse, jaaka bangwe ba ba godileng mo phuthegong. Fa o dira jalo, o tla itse gore a o ‘bolelwa molemo.’—Ditiro 16:1, 2.


text:
Morwesi le Pule ba etela nkoko
Lorato Trok
Catherine Groenewald
Morwesi le Pule ba ne ba dula le rrabona kwa toropong e kgolo. Ba ne ka gale ba gakalalela malatsi a boikhutso. Eseng fela ka gonne dikolo di ne di tswetswe, mme ka gonne ba ne ya ya go etela nkoko wa bona. O ne a nna kwa motseng wa batshwari ba ditlhapi gaufi le letsha le legolo.
Pule le Morwesi ba ne ba itumetse ka gonne e ne e le nako ya go ya go etela nkoko wa bona gape. Bosigo pele ga leeto, ba ne ba paka dibeke tsa bona go ipaakanyetsa leeto le letelele letsatsi le le latelang. Ba ne ba sa kgone go robala ka ntlha ya boitumelo, mme ba lala ba tlotla bosigo botlhe.
Mo mosong wa letsatsi le le latelang, ba ne ba simolola leeto la bona ka koloi ya rrabona. Ba ne ba feta dithaba, ba feta diphologolo tsa naga le dipolase tsa tee. Ba ne ba bala dikoloi mme ba opela dipina.
Morago ga nako, bana ba ne ba lapile mme ba robala.
Rre o ne a ba tsosa fa ba goroga kwa motseng. Ba ne ba fitlhela nkoko Maletsatsi a ikhutsitse mo tlase ga setlhare. E ne e le mosadi yo o tiileng, yo montle.
Nkoko Maletsatsi o ne a ba amogela mo ntlong mme a bina ebile a opela ka boitumelo. Ditlogolo tsa gagwe di ne di itumeletse go mo fa dimpho tse ba neng ba mo tletse ka tsona go tswa toropong e kgolo. "Bula mpho ya me pele," ga rialo Pule. "Nnyaa, bula ya me pele," ga bua Morwesi.
Fa a fetsa go bula dimpho, nkoko Maletsatsi o ne a tshegofatsa ditlogolo tsa gagwe ka tsela ya setso.
Morwesi le Pule ba ne ba ya go tshamekela kwa ntle. Ba ne ba lelekisa dirurubele le dinonyane.
Ba ne ba palama ditlhare mme ba thuma ka boitumelo mo metsing a letsha.
Ba ne ba boela gae ka nako ya dijo tsa bosigo. Erile ba ise ba fetse go ja ke fa ba tshwerwe ke boroko!
Ka letsatsi le le latelang, rrabona o ne a boela morago kwa toropong ekgolo mme a tlogela bana le nkoko Maletsatsi.
Pule le Morwesi ba ne ba thusa nkoko wa bona mo lapeng. Ba ne ba thusa ka go ya go ga metsi le go ya kgonnyeng. Ba ne ba ya go tsaya mae kwa hokong ya dikoko le go ya go kotula merogo kwa tshimong.
Nkoko Maletsatsi o ne a ruta ditlogolo tsa gagwe go apaya ting go e šabela ka tlhapi. O ne a ba bontsha gore mabele a Setswana a diriwa jang.
Mo mosong wa letsatsi lengwe, Pule o ne a isa dikgomo tsa ga nkoko Maletsatsi mafulong. Dikgomo di ne tsa fetela kwa polaseng ya moagisani. Rapolase o ne a sa itumela. O ne a tshosetsa ka gore o tla gapa dikgomo tseo ka gonne di mo jetse masimo. Morago ga letsatsi leo, mosimane o ne a netefatsa gore dikgomo ga di tsene mo mathateng gape.
Ka lengwe la malatsi, bana ba ne ba ya marekelong le nkoko Maletsatsi. O ne a nale tafole ya go rekisetsa mme a rekisa merogo, sukiri le sesepa. Morwesi o ne a rata go bolelela bareki gore dilwana di ja bokae. Pule ene o ne a phuthela dilwana tse bareki ba di rekileng.
Kwa bokhutlong jwa letsatsi ba ne ba dula ba nwa tee mmogo. Ba ne ba thusa nkoko go bala madi a a dirileng ka letsatsi.
Mme ka ponyo ya leitlho malatsi a boikhutso a bo a fedile, mme bana ba be ba tshwanetse go boela gae kwa toropong ekgolo. Nkoko Maletsatsi o ne a fa Pule kepisi mme a fa Morwesi sekipa. O ne a ba direla mofago wa tsela.
Fa rrabona a tla go ba tsaya, ba ne ba sa batle go tsamaya. Bana ba ne ba kopa nkoko Maletsatsi go tsamaya le bona kwa toropong e kgolo. O ne a nyeba mme a re, "Ke tsofetse thata gore nka nna kwa toropong ekgolo. Ke tla dula ke lo emetse gore lo tle go nketela gape."
Pule le Morwesi ba ne ba mo atlarela thata mme ba laela.
Fa Pule le Morwesi ba boela sekolong, ba ne ba bolelela ditsala tsa bona ka botshelo jwa kwa motse-magaeng. Bana ba bangwe ba ne ba re botshelo jwa toropo ekgolo bo monate. Ba bangwe ba ne ba re botshelo jwa motse-magae ke bone bo leng botoka. Mme go feta tshotlhe, botlhe ba ne ba dumelana gore Pule le Morwesi ba nnile le nako e e itumedisang le nkoko wa bona!
You are free to download, copy, translate or adapt this story and use the illustrations as long as you attribute in the following way:
Morwesi le Pule ba etela nkoko
Author - Violet Otieno
Translation - Lorato Trok
Illustration - Catherine Groenewald
Language - Setswana
Level - Longer paragraphs
© African Storybook Initiative 2015
Creative Commons: Attribution 4.0
Source www.africanstorybook.org


text:
Dintshakuno tsa Dinotshe tse di Jaaka Melemov
Apitherapy ke tiriso ya dintsha kuno notshe tsa kalafi le thibelo ya malwetse. Go ya ka Mokgatlha wa Apitherapy wa Amerika, dinatha kuno tse di amanang le dinotshe di akaretsa tswine ya dinotshe, mmudula, propolis, jeli ya bogosi le mogare wa notshe.
Mmudula jaaka Tlaleletso mo Bathong
Tiriso ya mmudula jaaka tlaleletso ya boitekanelo jwa batho le ngwao ya kalafi ke ya mo kganetsong. Mmudula wa dinotshe o o leng teng kwa bobolokelong jwa dijo tsa boitekanelo e kokoanywa ke moruanotshe ka serai sa mmudula. Se se fala mmudula go o tlosa mo maotong a dinotshe jaaka ge notshe e tsena mo motshitshing. Ka jalo, go fokotsa mmudula o o leng teng wa dinotshe go fepa tse dinnye tsa bone.
Patlisiso e nnye e e dirilweng go ya ka boleng jwa dikotla tsa mmudula o o mo tala go ka dirisiwa mo dijong/kotlo tsa batho, mme e mmudula o dirisiwa ka go anama mo dithotong tsa kalafi tse di jaaka thibela thurugo le thibela kankere (kwa laboratoring) di supile mmudula go nna le tiro ya baketheria le go tokafatsa twantsho ya phetetso
United States Food and Drug Administration (FDA) e ne ya tlhalosa gore ‘mmudula ga se motswedi o o nonneng that wa poroteine o o itseweng ke saense. Karolo e kgolo ya mmudula ke dikhabohaetereite (go feta 60%), e seng poroteine- e farologana go ya ka motswedi wa mmudula.’
Maemo a kotlo ya mmudula go le gantsi a sekasekwa ka diteng tsa poroteine ya yone le amino esiti e e leng botlhokwa. Mefuta e mengwe ya mmudula e ka nna kotla e e kwa godimo thata, fa tse dingwe di le kwa tlase. Lefelo la Apis la Metswedi ya Tshedimosetso la re fa e bapiswa le ditlaleletso jaaka dibithamine/dipilisi tsa diminerale, mmudula o na le maemo a a kwa tlase thata a dikotlonnye go feta ditlaleletsi… (mme) ga o a tshwanela go fetola phepo e e siameng le ditiro tsa pholo.
Bokgoni jwa go tshwetsa mmudula ka ditshipi tse di bokete kgotsa dibolayasenyi e ka nna ntlha e nngwe e e tshwenyang badirisi ba batho ba mmudula le dintsha kuno tse di amanang le mmudula.
Borotho ba Dinotshe jaaka Tlaleletso ya Batho
Borotho ba dinotshe bo tlhamilwe ke dinotshe ka go dirisa mmudula, botshe, dithugisi tsa tshilodijo le Tswine ya dinotshe. Motswako ka jalo o a tswalwa ka mo seleng e e titietsweng. Tiragalo ya go titiela e kgaogantsha diporoteine le disetatšhe go dira dibithamine tse di leng gone ka tlhago. Kwa bofelong ‘borotho ba dinotshe’ bo fepiwa dibokwana le dinotshe tse di nnye jaaka sejo se se nang le poroteine e e nonneng. Borotho ba dinotshe bo na le diteng tsa kotlo e e farologaneng (e e tokafaditsweng) fa go bapisiwa le mmudula o o motala mme bo silwa botoka ke mmele wa motho.
Boka ba Dinotshe jaaka Melemo
Ka 400 Pele ga Kereste Hippocrates, ngaka ya Segerika ya bogologolo, o tlhomamisitse mesola ya boka ba dinotshe go alafa malwetse a letlalo. Boka ba dinotshe bo dirisiwa go le gontsi thata mo karolong ya melemo ya segompieno. E tshetswe ka boemo jwa dikale ke dinotshe tsa badiri tsa bašwa, boka ya dinotshe e dirisiwa mo dikhupetsong tsa melemo gape e dirisitswe, sekao, mo ditlolong tsa letlalo, disepa, mo disireletsa tsebeng ka ntlha ya modumo, ma ngakend ya meno le go mo merokong ya dintho go laola go tswa madi mo nakong ya karo.
Jeli ya Bogosi - Bokgoni jwa Fad?
Jeli ya bogosi ke e bosweu ya go tshwana le kgomaretsa ya go ntshiwa ke ‘dikgeleswa tsa molomo’ tsa dinotshe tsa badiri mme e fepiwa dibokwana le kgosigadi ya dinotshe.
Tiriso e kgolo thata ya tiriso ya jeli ya bogosi ke o ditlolo fela e dirisiwa gape jaaka tlaleletso ya kotlo. Jeli ya bogosi e ka rekisiwa e le foreše, e tswakilwe le dilo tse dingwe jaaka yokathe kgotsa e ka omisiwa ya tsidifatswa.
E na le monko o o bokete, tatso ya go galaka le tlhomamo ya kgomaretsi e e metsinyana. Go ikaegilwe ka nako e telele le monono wa kgosigadi ya dinotshe, kakanyo e setse e dirilwe gore jeli ya bogosi e ka nna le dithoto tsa mosola mo bathong. Kgopolo e e ka, le fa go na le tse dipatlisiso tse dintsi, e se netefadiwe.
Dipatlisiso di le dintsi tsa ditlamorago tsa jeli ya bogosi mo bathong di dirilwe, bogolosegolo kwa Yuropa Botlhaba, mme dipatlisiso tse di ntsi di na le mathata a go sekaseka boleng jwa dipholo tsa saense.
Le fa go le jalo, patlisiso ya Sejapane e bontshitse tokafatso ya itshokelano ya sukiri ya tlhago le boitekanelo ba tlhaloganyo le koketsego mo tsweletsong ya disele tse di khibidu. Mo dipatlisisong tsa kwa laborathoring go fitlhetswe gore jeli ya bogosi e na tiro ya twantshii ay bolwetsi fela se se fokotswa ke go bolokwa go go sa lolamang kgotsa gwa nako e telele thata.
Propolis jaaka Molemo
Propolis ke ‘sekgomaretsi sa dinotshe’ se se dirilweng ke dinotshe go tswa mo diresin tsa ditlhareng mme e dirisiwa mo gareng ga motshitshi go dira ka fa gare ga motshitshi go nne boreledi, go thiba manga le go opafatsa. E itsege gape jaaka 'penicillin ya kwa Rašia', propolis e dirisiwa kwa dinageng di le dintsi mo ditwantshi di sa fitlhelelweng gotlhe. E na le thibela tshipi, thibe baketheria, thibela tshwaetso, thibela fankase, thibela tlhagala le thibelathurugo, le tse dingwe. E dirisiwa go thibela tshwaetso ya dintho, go fodisa dintho tsa molomo le diso tsa marinini, go ntšhwafatsa mahiriri, go fokotsa go ruruga mo teng ga ditshika le go alafa dintho, go ya ka dipatlisiso tsa Se-Poland le Jeremane. Propolis e dirisiwa gape go fodisa diso tsa malao gammogo le dikhemikale, bollo le phasalalo e fisang.
Botlhole ba Dinotshe jaaka Thibela Thurugo
Botlhole jwa dinotshe tsa tswine bo na le tatso e e tlhapileng uya go go galaka, ke seedi sa tlhokammala se se nang le motswako wa ya diporoteine se se tlholang thurugo ya selegae le go dira jaaka setlhatswa madi.
E dirisitswe mo dingwagakgolong, segolobogolo e ne e ratiwa kwa China le Yuropa Botlhaba gompieno fa e dirisiwang segolo go diriswa mo bolwetseng jo bo sa foleng. E ka nna ya dirisiwa jaaka go tlhabelwa kgotsa jaaka setlolo go fokotsa malwetse a thurugo a a farologaneng jaaka malokololo, le sclerosis tse di farologaneng (MS), botlhoko jwa mokwatla kwa tlase le mo sejabaneng.
Botlhole jwa dinotshe bo ntshiwa ka molelo wa motlakase ka go lokela mesh mo motshitshing. Se se tlhakatlhakanya dinotshe, go di dira gore di tlhabe mesh, go tswa moo botlhole bo a tsewa. Dinotshe ga di gobadiwe mo tiragalong eno.
Boitatolô jwa tsa Phôlô
Tshedimosetso ke ya thuto le go fana lesedi fela, mme e seke ya tseya jaaka kgakololô ya tsa phôlô. Maikaelelo a tshedimosetso ga se go nna mo maêmông a kgakololô ya tsa phôlô kgotsa mo kalafong e e neelwang ke ba tsa phôlô.
Translated by Lawrence Ndou


text:
161Ya re ba sena go fitlhisa Letlole la Modimo, ba le baya mo teng ga tente e Dafita o neng a e le tlhometse, ba feta ba tlisa ditlhabelo tsa phiso le tsa tebogo fa pele ga Modimo. 2Ya re Dafita a sena go dira ditlhabelo tsa phiso le tsa tebogo, a tshegofatsa morafe ka leina la Morena. 3A ba a abela mongwe le mongwe wa Baiseraele, banna le basadi, senkgwe se le sengwe le nama le senkgwana sa maswabi a moweine.
4Mme bangwe ba Balefi a ba dira badiredi fa pele ga Letlole la Morena gore ba tumise Morena, Modimo wa Iseraele, ba o leboge ba o bake: 5E bong Asafe yo e leng tlhogo le Sagaria yo o tlhomaganang nae le Jehuele le Semiramothe le Jehiele le Mathitya le Eliabe le Benaya le Obete-Etomo le Jegiele ba tshotse diletso tsa diharepa le dikwadi, mme Asafe a letsa matlhao-a-mabogo. 6Mme baperesiti Benaya le Jahasiele ba nna ba letsa diphala ka metlha fa pele ga Letlole la Kgolagano ya Modimo.
7E ne e le ga ntlha ka letsatsi leo, fa Dafita a opedisa Asafe le ba ga gabo “Lebogang Morena.”
8Lebogang Morena,
bitsang leina la gagwe,
utlwatsang ditiro tsa gagwe
mo merafeng.
9Mo opeleleng,
mo leletseng,
akanyang dikgakgamatso
tsotlhe tsa gagwe.
10Ikgantsheng ka leina
le le boitshepo la gagwe;
a go itumele dipelo
tsa ba ba batlang Morena.
11Elang Morena tlhoko
le thata ya gagwe,
lo nne lo batle
sefatlhego sa gagwe ka gale.
12Gopolang dikgakgamatso
tsa gagwe tse o di dirileng
ditshupo tsa metlholo
tsa gagwe le dikatlholo
tsa molomo wa gagwe,
13lona bana ba ga Iseraele
motlhanka wa gagwe,
lona bomorwa Jakobe,
baitlhophelwi ba gagwe.
14Morena ke ene
Modimo wa rona;
dikatlholo tsa gagwe
di mo lefatsheng lotlhe.
15Gopolang kgolagano ya gagwe
ka bosakhutleng
le lefoko le o le laetseng
ditshika di le sekete;
16kgolagano e o e dirileng
le Aborahame
le ikano e o e ikanetseng
Isaka.
17A e beela Jakobe molao
le Iseraele kgolagano
e e sa khutleng,
18fa a re:
“Ke tla go naya lefatshe
la Kanana go nna kabelo
ya boswa jwa lona;”
19jale fa ba sa le bannye
mo palong,
ba se kae, ba jaka mo go lone.
20Ba itsamaela,
ba tswa setšhabeng
ba ya setšhabeng,
ba tlogela bogosi bongwe
ba ya kwa morafeng
o mongwe.
21A se ka a letlelela ope
go ba gatelela,
a betsa dikgosi
ka ntlha ya bone a re:
20:3
26:9
22“Lo se ka lwa ama batlodiwa
ba me
le e seng go direla
baporofeti ba me bosula.”
23Opelelang Morena,
lona ba lefatshe lotlhe;
utlwatsang boitumelo jwa
pholoso ya gagwe
ka letsatsi le letsatsi.
24Bolelang kgalalelo ya gagwe
mo ditšhabeng
le dikgakgamatso tsa gagwe
mo merafeng yotlhe.
25Gonne Morena o mogolo,
o tshwanetse go bakwa segolo;
o bile o a boitshega
bogolo go medimo yotlhe.
26Gonne medimo yotlhe ya
merafe ke ditshwantsho fela,
mme Morena
o dirile legodimo.
27Borena le kgalalelo di fa pele
ga sefatlhego sa gagwe;
nonofo le boitumelo
di mo felong ga gagwe.
28Lona ditshika tsa merafe,
neelang Morena,
lo neele Morena
tlotlo le thata.
29Neelang Morena
tlotlo ya leina la gagwe;
tlisang tshupelo,
lo tle fa pele
ga sefatlhego sa gagwe;
obamelang Morena lo kgabile
ka boitshepo.
30Tlakaselang fa pele ga gagwe,
lona ba lefatshe lotlhe;
kana lefatshe le tlhomame,
ga le reketle.
31A magodimo a itumele,
a lefatshe le ipele!
A go buiwe mo ditšhabeng
go twe:
“Kgosi ke Morena!”
32A lewatle le sume
le tse di tletseng mo go lone!
A naga e duduetse
le tsotlhe tse di mo go yona!
33Foo ditlhare tsa sekgwa
di tla ipela fa pele ga Morena;
gonne o e tla
go atlhola lefatshe.
34Lebogang Morena,
gonne o molemo;
gonne bopelotlhomogi jwa
gagwe ke jo bo sa khutleng.
35E reng: “Re pholose,
Modimo wa pholoso
ya rona;
re phuthe,
re golole mo ditšhabeng
gore re leboge leina
le le boitshepo la gago,
re ipelafatse
ka go baka wena.”
36A go tumisiwe Morena
Modimo wa Iseraele
go tswa bosenang-tshimologo
go ya bosakhutleng!Ke fa batho botlhe ba re: “Amen! Baka Morena!”
37Mme Dafita a tlogela Asafe le ba ga gabo gona fa pele ga Letlole la Kgolagano ya Morena gore ba nne ba direle fa pele ga Letlole ka gale ka fa go batlegang ka teng ka letsatsi le letsatsi. 38Mme Obete-Etomo morwa Jeduthune le Hosa le ba ga bone, banna ba le 68, a ba dira badisa ba mojako.
39A ba a tlogela Satoke moperesiti le ba ga gabo ba e leng baperesiti fa pele ga Tente ya Boipontsho ya Morena kwa thoteng ya tlhabelo e e neng e le kwa Gibeone
40gore ba nne ba direle Morena ditlhabelo tsa phiso mo aletareng ya tsona ka gale mo mosong le mantsiboa le go dira tsotlhe tse di kwadilweng mo molaong wa Morena o a o laetseng Baiseraele.
41Ba bo ba na le Hemane le Jeduthune le ba bangwe ba ba tlhaotsweng ba ba boletsweng ka maina gore ba leboge Morena ka bopelotlhomogi jwa gagwe e le jo bo sa khutleng. 42Mme Hemane le Jeduthune ba ne ba na le diphala le matlhao-a-mabogo le diletso tsa difela tsa Modimo, e le tsa ba ba di letsang. Mme bomorwa Jeduthune bone ba disa kgoro.
43Jaanong batho botlhe ba ya kwa gae, mongwe le mongwe kwa lapeng la gagwe; le Dafita a boa go dumedisa ba lapa la gagwe.


text:
161Sa motho ke go ikakanya, mme loleme lo tla fiwa karabo ke Morena.
2Motho a re, ditsela tsotlhe tsa gagwe di itshekile, mme yo o tlhatlhobang mewa ke Morena.
3Neela Morena ditiro tsa gago, foo maikaelelo a gago a tla dirafala.
4Morena o bopetse dilo tsotlhe maikaelelo a gagwe; ee, le moikepi o mmopetse letsatsi la tatlhego.
5Mongwe le mongwe yo o pelo e ikgodisang ke maila mo Moreneng; ruri, ga a kitla a tlhoka petso.
6Molato o bipiwa ka bopelotlhomogi le ka boammaaruri; motho o tila bosula ka go boifa Morena.
7Fa ditsela tsa monna di kgatlha Morena, le baba ba gagwe o tla ba agisanya nae.
33:4
8Leruonyana la tshiamo le phala le legolo la tshiamololo.
9Pelo ya motho e akanya tsela ya gagwe, mme Morena ke ene a tsamaisang dikgato tsa gagwe.
10Katlholo e mo molomong wa kgosi; a molomo wa yona o se ka wa atlhola ka boikanyologo!
11Seelo le selekanyetso tse di siameng ke tsa Morena; majwe otlhe a kgetsana a a supang bokete ke tiro ya gagwe.
12Go dira tsa boikepo ke maila dikgosing; gonne sedulo sa kgosi se tlhomamisiwa ka tshiamo.
25:5
29:14
13Melomo e e siameng e kgatlha dikgosi; di rata yo o bolelang tsa nnete.
14Kgalefo ya kgosi e tshwana le barongwi ba loso; monna yo o botlhale o tla e tima.
15Sefatlhego sa kgosi se se supang lorato se a phedisa; bopelontle jwa yona bo tshwana le leru la pula ya tlhakola-modula.
16Go huma botlhale go phala gouta jang ne! Go huma tlhaloganyo go gaisa selefera.
8:10,11,19
17Tsela e e katilweng ya batho ba nnete ke go tila bosula; yo o disang tsamao ya gagwe o boloka bophelo jwa gagwe.
18Boikgodiso bo latelwa ke tatlhego; mowa o o ikgantshang o etelela go wa pele.
19Go ikokobetsa le ba ba ikokobetsang go gaisa go abelana thopo le ba ba ikgodisang.
20Yo o elang Lefoko la Modimo tlhoko o tla bona tlhogonolo. Go sego yo o ikanyang Morena.
21Yo o pelo e botlhale o tla bidiwa motlhalefi; mafoko a a bonolo a tsweledisa thuto pele.
22Tlhaloganyo ke motswedi wa bophelo mo go mong wa yona; mme masilo a otlwa ka bosilo jwa ona.
14:27
23Pelo ya letlhale e ruta loleme lwa lone; le gona e godisa thuto mo molomong wa lone.
24Mafoko a a monate ke mafura a dinotshe, a natefela pelo, a alafa le marapo.
25Go na le tsela e e siameng mo matlhong a motho, mme bokhutlo jwa yona ke tsela ya loso.
26Tlala ya modiri e a mo dirisa, gonne molomo wa gagwe o a mo kgweetsa.
27Sekebeke se epela ba bangwe gopo ya tatlhego; e kete molelo o o fisang o mo molomong wa sona.
28Molotsana o lotlhanya batho; mosenya-leina o kgaoganya ditsala.
29Mosiamolodi o raela mongwe-ka-ene, o mo gogela mo tseleng e e seng molemo.
30Yo o budulatsang matlho go loga maano a bolotsana, a ba a moma molomo o setse a dirile bosula.
31Moriri o mmududu ke serwalo se sentlentle; se bonwa ka tsamao e e siameng.
32Yo o pelotelele o phala seganka; yo o itseng go itshwara o gaisa mothopi wa motse.
33Tengwa e kgotlokgodiwa mo pataneng ya seaparo, mme katlholo ya yona e tswa mo Moreneng.


text:
Se o Tshwanetseng go se Itse ka Malaria
Mokgatlho wa Lefatshe Lotlhe wa Boitekanelo o fopholetsa gore ka 2013, batho ba feta dimilione di le 198 ba ne ba tshwarwa ke bolwetse jwa malaria mme jwa bolaya ba ka nna 584 000. Batho ba le 4 mo go ba le 5 ba ba bolailweng ke malaria ke bana ba dingwaga tse di ka fa tlase ga tse tlhano. Batho ba le dibilione di ka nna 3,2 mo dinageng le mo dikgaolong di le makgolo ba mo kotsing ya go tshwarwa ke bolwetse jono.
1 MALARIA KE ENG?
Ke bolwetse jo bo tsenang motho fa a lomilwe ke monang. Matshwao a jone ke letshoroma, go sitwa, go fufula, go opiwa ke tlhogo, ditlhabi mo mmeleng, go feroga sebete le go kgwa. Ka dinako dingwe matshwao ano a nna a tlhaga morago ga diura di le 48 go ya go di le 72, go ikaegile ka gore motho o tshwaeditswe ke mofuta ofe wa pharasaete le gore o na le lobaka lo lokae a tshwaeditswe.
2 BOLWETSE JWA MALARIA BO ANAMA JANG?
Dipharasaete tsa malaria—di-protozoa tse di bidiwang Plasmodia—di tsena mo mmeleng wa motho fa a lomiwa ke monang o o namagadi o o bidiwang Anopheles.
Dipharasaete di tlhasela disele tsa sebete sa motho yo o lomilweng ke monang di bo di ikoketsa.
Fa disele tsa sebete di phatloga, di ntshetsa dipharasaete mo diseleng tse dikhibidu tsa madi di bo di nna di ikoketsa.
Fa disele tsa madi tse dikhibidu di phatloga di ntshetsa dipharasaete mo diseleng tse dingwe tse dikhibidu tsa madi.
Go tshwaediwa ke dipharasaete le go phatloga ga disele tse dikhibidu tsa madi go nna go tswelela. Motho yo o tshwaetsegileng o nna a bona matshwao a malaria nako le nako fa disele tse dikhibidu di phatloga.
3 O KA ITSHIRELETSA JANG?
Fa o nna mo lefelong le le itsegeng ka malaria . . .
Dirisa nnete ya bolao kgotsa ya menang. E tshwanetse ya bo
e tshasitswe sebolayaditshenekegi.
e se na diphatlha e bile e sa gagoga.
e teneditswe ka fa tlase ga materase.
-
Dirisa seporei se se bolayang ditshenekegi.
Tsenya digalase tse di sireletsang mo dikgorong le mo difensetereng kgotsa o dirise difetlhaphefo go leleka menang.
Apara diaparo tsa mebala e e galotseng tse di bipang mmele wa gago otlhe.
Fa go kgonega, tila mafelo a a ratiwang ke menang a a jaaka tlhaga le mo go emeng metsi.
Fa o tshwerwe ke malaria, batla kalafi ka bonako.
Fa o rulaganya go etela lefelo le le itsegeng ka malaria . . .
Batla tshedimosetso ya bosheng pele o tsaya loeto. Mefuta ya dipharasaete tsa malaria e farologana go ya ka mafelo, ka jalo o tshwanetse go dirisa mofuta wa kalafi o o tshwanelang. Gape go tla bo go le molemo gore o botse ngaka gore ke dilo dife tse o tshwanetseng go di ela tlhoko tse di amanang le botsogo jwa gago.
Fa o ntse o etile, dirisa dikgakololo tse di mo setlhogong seno tse di malebana le ba ba nnang mo lefelong le le itsegeng ka malaria.
Fa o ka tshwaetsega, batla kalafi ka bonako. Ela tlhoko gore matshwao a ka bonala morago ga beke kgotsa di le nnè fa o sena go tshwaetsega.


text:
51Naamane molaodi wa mephato ya kgosi ya Siria e ne e le monna yo mogolo fa pele ga mongwagwe, e le motlotlegi; gonne Morena o ne a neile Basiria phenyo ka ene. Mme monna yoo wa mogale o ne a bolawa ke lepero. 2Jaanong Basiria ba kile ba bolola ba le makoko, ba thopa mosetsana yo monnye mo lefatsheng la Iseraele; ene a nna lelata la mosadi wa ga Naamane. 3Mme a raya mohumagadi wa gagwe a re: “Ao! Fa mong wa me a ka bo a le kwa go moporofeti yo o kwa Samaria, foo ene o ka bo a tlosa lepero mo go ene.” 4Ke fa Naamane a tsena, a bolelela morena wa gagwe a re: “Mosetsana yo o tswang kwa lefatsheng la Iseraele o buile jaana le jaana.” 5Mme kgosi ya Siria ya re: “Tsamaya o ye teng, ke tla romela kgosi ya Iseraele lokwalo.” A tsamaya a tshotse ditalente di le some tsa selefera le dišekele di le 6 000 tsa gouta le diaparo di le some tsa mokgabo; 6a isa lokwalo loo kwa kgosing ya Iseraele lo lo reng: “Jaanong fa lokwalo lo, lo fitlha koo go wena, o itse gore ke romile Naamane motlhanka wa me koo go wena gore o tlose lepero mo go ene.”
7Ya re kgosi ya Iseraele e buisa lokwalo loo, ya ikgagola diaparo ya re: “A ke Modimo go ka bolaya le go ka phedisa, fa yoo a roma go nna gore ke golole monna mo leperong? Nnyaya! Lo ka lemoga, lwa bona fela gore o batla go lwa le nna.”
8Ya re Elisa monna wa Modimo a utlwa go twe: Kgosi ya Iseraele e ikgagotse diaparo! A roma kwa kgosing a re: “Ke ka ntlha ya eng fa o ikgagotse diaparo? A a tle kwa go nna gore a itse, fa go na le moporofeti mo Iseraeleng.”
9Naamane a tla ka dipitse tsa gagwe le ka dikoloi tsa gagwe, a ema fa mojakong wa ga Elisa. 10Mme Elisa a roma morongwi a re: “Yaa o tlhape gasupa mo Joretane, foo mmele wa gago o tla go boela, mme o itsheka.” 11Ke fa Naamane a galefa a tsamaya a re: “Kana ke ne ka re: O tla tswa ka esi a ema, a bitsa leina la Morena, Modimo wa gagwe, a kgadikanya letsogo godimo ga felo fa go leng lepero, a tlosa lepero jalo. 12Dinoka tsa Damaseko tsa Abana le Farephare a ga di phale metsi aotlhe a Iseraele? A ga nka ke ka tlhapa mo go tsona ka itsheka?” Mme a hulara a tsamaya a ngadile.
13Mme batlhanka ba gagwe ba mo atamela, ba bua nae ba re: “Rra, fa moporofeti a ka bo a go laetse go dira se segolo, a o ka bo o sa se dire? Bogolo jang, ka a go laetse fela a re: ‘Tlhapa, mme o tla itsheka.’ ” 14Ke fa a fologa, a ikina gasupa mo Joretane ka fa lefokong la monna wa Modimo. Mme nama ya gagwe ya boa, ya tshwana le nama ya mosimanyana, a itsheka.
15Jaanong a boela kwa monneng wa Modimo ene le lesomo lotlhe la gagwe, a tla a ema fa pele ga gagwe a re: “A ko o bone, ke lemogile gore ga go na Modimo mo lefatsheng lotlhe fa e se mo Iseraeleng fela. Jaanong he, a ko o amogele mpho ya tebogo mo motlhankeng wa gago.”
16Mme Elisa a re: “Ka botshelo jwa Morena yo ke mo direlang! Ga ke ne ke e amogela.” Le fa a mo emelela go e tsaya, a gana. 17Ke fa Naamane a re: “Le fa go sa nna jalo, ka thapelo a motlhanka wa gago a fiwe mmu o o ka rwalwang ke meboulwe e le mebedi. Gonne motlhanka wa gago ga a kitla a tlhola a direla medimo e sele ditlhabelo tsa phiso le ditlhabelo tse di jewang fa e se Morena fela. 18Fela a Morena a itshwarele motlhanka wa gago mo selong se fa ya re mong wa me a tsena mo ntlong ya ga Rimone go obamela gona, a ikaega ka letsogo la me, le nna ke ikobe mo ntlong ya ga Rimone, fa ene a obamela mo ntlong ya ga Rimone; a Morena a itshwarele motlhanka wa gago mo selong se.”
19A mo raya a re: “Tsamaya ka kagiso!” Mme ya re a sena go tloga sebaka mo go ene, 20Kehasi, modiredi wa ga Elisa monna wa Modimo a re: “Kana mong wa me o rekegetse Naamane wa Mosiria yoo, a sa amogela sepe mo seatleng sa gagwe sa tse o neng a di tlisitse. Ka botshelo jwa Morena! Ke tla taboga, ke mo latela, ke amogela sengwe mo go ene.” 21Mme Kehasi a latela Naemane ka potlako. Ya re Naamane a mmona a tla a mo sianetse, a fologa mo koloing, a mo kgatlhantsha a re: “A go siame koo?”
22A re: “Ee, go siame. Mong wa me o nthomile a re: ‘Bona, ke gona go tlang makau a le mabedi go nna a barutwa ba boporofeti, a tswa kwa dithabeng tsa Eferaime. A ko o ba nee talente e le nngwe ya selefera le diaparo di le pedi tsa mokgabo.’ ”
23Naamane a re: “Ka thapelo tsaya ditalente di le pedi.” Mme a mo emelela, a bofelela ditalente tse pedi mo dikgetseng di le pedi le diaparo tse pedi tsa mokgabo, a di neela badiredi ba le babedi ba gagwe, ba di mo rwalela. 24Jaanong ya re ba fitlha kwa thabaneng, a di tsaya mo diatleng tsa bone, a di boloka mo ntlong, a naya banna bao tsela, mme ba tsamaya. 25Mme ya re a sena go tsena le go ema fa pele fa mongwagwe, Elisa a mmotsa a re: “O tswa kae, Kehasi?” A re: “Motlhanka wa gago ga a tswe gope.”
26Mme Elisa a mo raya a re: “A pelo ya me e ne e se na nao, fa monna a retologa, a fologa mo koloing ya gagwe, a go kgatlhantsha? A ke nako ya go tsaya selefera le go tsaya diaparo le ditlhare tsa olefa le masimo a moweine le dinku le dikgomo le batlhanka le malata? 27Fela lepero la ga Naamane le tla ngaparela wena le ba losika lwa gago ka metlha yotlhe.” Ke fa a tloga fa pele ga gagwe, a tswa a sweufetse ka lepero jaaka semathana.


text:
321Le Jakobe a fetela pele mo tseleng ya gagwe, mme baengele ba Modimo ba kgatlhana nae.
Pes. 34:8
2Ya re Jakobe a ba bona a re: “Ke bothibelelo jwa Modimo.” A taya felo foo leina la Mahanaime.32:2 Ke go re: Mathibelelo a mabedi.
3Jaanong Jakobe a roma barongwi go mo etelela pele go ya kwa go Esau mogolowe, kwa lefatsheng la Seire nageng ya Etomo,
4a ba laela a re: “Lo fete lo ree Esau morena wa me, lo re: ‘Jakobe motlhanka wa gago o bua jaana a re: Ke ne ke ile go jaka kwa go Labane, ka diega teng go fitlha nakong eno, 5ka bapala dikgomo le diesele le letsomane le batlhanka le malata, mme ke romile go begela morena wa me le go bona bopelotlhomogi mo go ene.’ ”
6Mme barongwi ba boela kwa go Jakobe ba re: “Re fitlhile kwa go Esau mogoloo; le gona o setse a le mo tseleng go go kgatlhantsha, o na le banna ba le 400.” 7Ke fa Jakobe a boifa thata, a tlalelwa. A ba a kgaoganya batho ba ba nang nae le letsomane le motlhape le dikammele, ya nna mathibelelo a mabedi. 8Gonne a re: “Fa Esau a tla kwa bothibelelong bongwe, a bo fenya, bothibelelo jo bo setseng bo ka falola.”
9Jaanong Jakobe a rapela a re: “Modimo wa borre, e bong Aborahame le Isaka, wena Morena yo o ntheileng wa re: ‘Boela kwa lefatsheng la ga eno le kwa go ba ga eno, ke tla go direla molemo!’
– 10Ga ke a tshwanelwa ke mautlwelo-botlhoko otlhe le boikanyo jotlhe tse o di diretseng motlhanka wa gago. Gonne ke ne ka tshela Joretane yo ke tshotse thobane ya me fela, mme jaanong ke na le meraka e mebedi.
11A ko o nthuse, ke phologe mo seatleng sa ga nkgonne, e bong Esau, gonne ke a mmoifa; e se re gongwe a tla, a mpolaya le bana le bommaabo. 12Kana wena o rile: ‘Ruri, ke tla go direla tse di molemo, ke atisa losika lwa gago jaaka motlhaba wa lewatle o o sa balweng ka ntlha ya bontsi.’ ”
13Jaanong a lala teng bosigo jole. Mo go tse a di ruileng a ntshetsa Esau mogolowe mpho, 14e bong dipodi di le 200 le diphoko di le 20 le dinku di le 200 le diphelehu di le 20 15le dikammele tse di amusang di le 30 mmogo le bana ba tsona le dikgomo tse dinamagadi di le 40 le dipoo di le some le diesele tse dinamagadi di le 20 le dieselana di le some. 16A di neela batlhanka ba gagwe, setlhopha sengwe le sengwe se le sosi. A laela batlhanka ba gagwe a re: “Nketeleleng pele, mme lo ntshe dipaka fa gare ga ditlhopha.” 17A laela wa ntlha a re: “E re fa Esau, nkgonne, a kgatlhana nao, a go botsa a re: ‘O oora mang? O ya kae? Tse o di thibang tse ke tsa oora mang?’ 18o re: ‘Ke tsa ga Jakobe, motlhanka wa gago; ke mpho e o e romelang Esau, morena wa me. Bona, le ene ka esi o e tla kwa morago ga rona.’ ” 19Le wa bobedi a mo laela jalo le wa boraro le botlhe ba ba setseng ditlhopha tsa diruiwa morago, a re: “Buang jalo le Esau, fa lo mmona. 20Gape lo bo lo re: ‘Bona, le ene Jakobe, motlhanka wa gago, o re setse morago.’ ” Jakobe o ne a dira jalo, ka a re: “A ke time bogale jwa gagwe ka neo e ke e eteletsang pele. Morago ga moo ke tla mmona; ka gongwe o tla nkamogela sentle.” 21Neo ya mo etelela pele, ene a lala bosigo joo mo bothibelelong.
22Mme a tsoga e sa le bosigo joo, a tsaya basadi ba gagwe ka bobedi le bagadingwana ba gagwe ka bobedi le bana ba gagwe ba le 11, a tshela Jaboke fa letsibogong. 23A ba tsaya a ba tshedisa noka, a ba a tshedisa tse a nang natso. 24Jakobe a sala a le esi. Ke fa monna mongwe a kampana nae ga tsamaya mahube a tswa.
25Mme monna yole, ka a bona, a sa mo fenye, a mo itaya mo nokeng ya gagwe, mme Jakobe a kumoga mmasutswane, fa a ntse a sokasokana nae. 26Mme monna yole a re: “Ntese ke tsamae, gonne mahube a dule.” Mme Jakobe a re: “Ga nka ke ka go lesa, o ise o ntshegofatse.”
27Ke fa a mmotsa a re: “Leina la gago ke mang?” A re: “Ke Jakobe.”
28A fetola a re: “Ga o nke o tlhola o bidiwa Jakobe, jaanong o tla bidiwa Iseraele;32:28 Ke go re: Mokampani le Modimo. gonne o kampanye le Modimo le batho, mme o fentse.”
29Jakobe a botsa a re: “A ko o mpolelele leina la gago.” Yoo a re: “O boletsang leina la me?” A ba a mo tshegofatsa teng koo.
30Jakobe a taya felo foo leina a re: Pheniele32:30 Ke go re: Sefatlhego sa Modimo.. Gonne a re: “Ke bonye Modimo, re lebantse difatlhego, ke bile ka phologa.”
31Ya re a sena go feta Pheniele, letsatsi la mo tlhabela, mme a bo a tlhotsa, ka a ne a bolawa ke noka. 32Ke ka moo Baiseraele ba sa jeng mosifa wa noka o o mo mmasutswaneng go fitlhelela kajeno, ka a ne a iteile Jakobe mo mmasutswaneng mo mosifeng wa teng.


text: 5 Morwaaka, tlhwaela mafoko a me a a botlhale tsebe.Reetsa ka kelotlhoko* se ke se rutang ka temogo,+2 Gore o tle o sireletse bokgoni jwa gago jwa go akanyaLe gore o bue boammaaruri ka dinako tsotlhe.+3 Gonne molomo wa mosadi yo o duleng mo tseleng* o rotha jaaka tswina ya dinotshe mo lomepeng,+E bile loleme lwa gagwe lo borethe go feta leokwane.+4 Mme kwa bofelong o bogalaka jaaka longana+E bile o bogale jaaka tšhaka e e magalemabedi.+5 Dinao tsa gagwe di fologela mo losong.Dikgato tsa gagwe di isa kwa Lebitleng.*6 Ga a akanye ka botshelo.O a kgarakgatshega, mme ga a itse gore o ya kae.7 Jaanong bomorwaaka, ntheetsengMme lo se ka lwa fapoga se ke se buang.8 Tsamaela kgakala le ene;O se ka wa atamela kgoro ya ntlo ya gagwe,+9 Gore o tle o se ka wa naya ba bangwe seriti sa gago+Kgotsa wa boga botshelo jotlhe;+10 Gore batho ba sele ba se ka ba tla ba ja dithoto* tsa gago,+Le gore se o se bereketseng ka natla se se ka sa ya kwa ntlong ya motswakwa.11 Go seng jalo, o tla bokolela fa botshelo jwa gago bo khutlaFa nama ya gago le mmele wa gago di nyelela+12 O bo o re: “Ruri ke ne ka tlhoa kotlhao!Ruri pelo ya me e ne ya nyatsa kgalemelo!13 Ga ke a ka ka reetsa lentswe la barutisi ba meE bile ga ke a ka ka ba tlhwaela tsebe.14 Ke gaufiufi le go nyelela gotlheleleFa pele ga phuthego yotlhe.”*+15 Nwa metsi mo khuting ya gago ya go bolokela metsi*Le metsi a a elelang* a a tswang mo sedibeng sa gago.+16 A metswedi ya gago e tshwanetse go tshologela kwa ntle,A melatswana ya gago e tshwanetse go tshologela mo dipatlelong?+17 A e nne ya gago o le esi,Mme o se ka wa e kopanela le batswakwa.+18 E kete motswedi wa gago wa metsi o ka segofala,E bile e kete o ka itumela le mosadi yo o mo nyetseng o sa le mosha,+19 Kgama e namagadi e e bokgwabo, podi ya kwa dithabeng* e e bontle jo bo gogelang.+A mabele a gagwe a go kgotsofatse* ka dinako tsotlhe.E kete lorato lwa gagwe lo ka go itumedisa ka metlha.+20 Ka jalo morwaaka, ke ka ntlha yang fa o kgatlhiwa ke mosadi yo o duleng mo tseleng*Kgotsa o tlamparela sehuba sa mosadi yo o dirang boitsholo jo bo sa siamang?*+21 Gonne Jehofa o bona sengwe le sengwe se motho a se dirang;O tlhatlhoba ditselana tsotlhe tsa gagwe.+22 Modirabosula o tshwarwa ke melato ya gagwe,Mme o tla golegwa ke dikgole tsa boleo jwa gagwe.+23 O tla swa ka gonne a sa otlhaiwaA bo a timela ka ntlha ya boeleele jwa gagwe jo bo feteletseng.


text:
401Morena a araba Jobe a re: 2“A mongongoregi o rata go lwa le Mong-wa-thata-yotlhe? Yo o sekang le Modimo a a fetole!”
3Ke fa Jobe a araba Morena a re:
4“Bona, ga ke lekane.
Nka go araba ka reng?
Ke itshwara molomo.
5Ke buile gangwe,
ga nkitla ke boelela;
ee, gabedi,
mme ga nkitla ke araba gape.”
6Morena a ba a fetola Jobe, a le mo ledimong, a re:
7“A ko o itlame letheka
jaaka monna!
Ke tla go botsa, o nthute!
8A tota o a re
o roba tshiamo ya me?
A o a re o mpona molato
gore o nne yo o siameng?
9A o na le letsogo
le le kana ka la Modimo?
A o ka dumisa maru
ka lentswe jaaka ona?
10A ko o ikgabise ka borena
le bogolo;
o ikapese ka phatsimo
le kgalalelo!
11Gorometsa dikgakalo tsa bogale
jwa gago,
o bone mongwe le mongwe
yo o ikgodisang, o mo kokobetse.
12Leba botlhe ba ba ikgodisang
o ba inamise;
o gatake baikepi fa ba leng teng!
13Botlhe o ba fitlhe mo leroleng;
difatlhego tsa bone o di ise
kwa di sa tlholeng di ka bonwa.
14Foo le nna ke tla go boka ke re:
‘Letsogo le le jang la gago
le go thusitse.’
15A ko o bone kubu e ke e dirileng
jaaka le wena ke go dirile!
E fula bojang jaaka kgomo.
16A ko o bone,
thata ya yona e mo lethekeng;
nonofo ya yona
e mo mesifeng ya mpa.
17E tlhamalatsa mogatla wa yona
jaaka kota ya mosetere;
mesifa ya dirope tsa yona
e raraanye.
18Marapo a yona
a tshwana le kgotlho e e logapa;
dikgopo tsa yona
di ntse jaaka tshipi.
19Yona ke moetapele
wa ditsela tsa Modimo;
yo o e dirileng
o e file tšhaka ya yona.
20Ee, dithaba di e ntshetsa dijo;
diphologolo tsotlhe tsa naga
di tshameka teng.
21E a tle e bothe
fa tlase ga ditlhare
le mo maiphitlhong
a motlhaka le loraga.
22Ditlhare di e okame ka meriti,
megokare ya noka e e dikanyetse.
23Bona, le fa noka e ka tlala,
ga e tshabe;
e ntse e iketlile,
le fa noka e e kana ka Joretane
e ka tshologela
mo leganong la yona.
24Ke mang yo o ka e tshwarang
e ntse e mo lebile,
a e phunye nko ka lomapo?


text:
71Joo nna wee, ke latlhegile! Ke tshwana le yo o selang maronopo a moweine morago ga phulo ya maungo a selemo, mme go se lesitlha le le ka jewang. Mowa wa me o eletsa difeie tse di butswang pele. 2Baboifi-Modimo ba fedile mo lefatsheng. Ga go na ope wa nnete mo bathong. Ba lalela madi botlhe, ba thaisanya ka letloa.
Pes. 12:2
3Diatla tsa bone di maatlametlo go dira bosula. Se kgosana e se lopang moatlhodi o se bua ka ntlha ya tuelo. Fa motho yo mogolo a bolela se mowa wa gagwe o se eletsang, baatlhodi ba se dirafatsa ka go sokamisa mafoko.
3:11
4Yo o molemo bogolo o tshwana le setlhatshana se se mitlwa; yo o siameng o bosula bogolo go logora.
Letsatsi le batlhodi ba gago ba le boleletseng pele la go go otla le e tla; foo ba tla tlhakana tlhogo. 5Lo se ka lwa dumela mongwe-ka-lona, lo se ka lwa ikanya motho wa ga lona; ò dise mafoko a molomo wa gago mo mosading yo o robetseng mo sehubeng sa gago! 6Gonne morwa-motho o nyatsa rraagwe; morwadia-motho o tsogela mmaagwe; ngwetsi o tsogela matsalaagwe, mme ba ntlo ya motho ke baba ba gagwe.
Hes. 22:7
Math. 10:21,35,36
Luka 12:53
7Mme nna ke tla lebelela Morena; ke rata go leta Modimo wa thuso ya me. Modimo wa me o tla nkutlwa.
8O se ka wa intumelela, mmabagadi wa me! Gonne le fa ke ole, ke tla ba ke tsoga; le fa ke ntse mo lefifing, Morena ke lesedi la me.
9Ke leofetse Morena, mme ke tla itshokela bogale jwa gagwe go fitlhelela a nkemele tshekong ya me, a ntirele tse di ntshiametseng. O tla nntshetsa kwa leseding gore ke bone ditiro tse di siameng tsa gagwe ka boitumelo.
50:34
10Mmabagadi wa me o tla bona, a khurumediwa ke ditlhong, yo o ntseng a nthaya a re: “O kae, Morena, Modimo wa gago?” Matlho a me a tla mmona ka boitumelo. Jaanong o tla gatakwa jaaka seretse mo mebileng.
115:2
Joele 2:17
11Letsatsi la go aga dipota tsa gago le e tla; molelwane o tla bo o atlhame ka letsatsi leo.
12Ka letsatsi leo ba tla tla kwa go wena, ba tswa kwa Asiria le mo metseng ya Egepeto; ba tswa kwa Egepeto go fitlha nokeng ya Ferathe; ba tswa kwa lewatleng go fitlha kwa lewatleng le lengwe; ba tswa kwa thabeng go fitlha kwa thabeng e nngwe. 13Mme lefatshe le tla fetoga sekaka ka ntlha ya baagi ba lone, e le leungo la ditiro tsa bone.
14Disa morafe wa gago ka kgoge ya gago, e bong letsomane la boswa jwa gago, ba ba agileng ba le bosi mo dikgweng mo gare ga dinaga tse di pila; a ba fule kwa Basane le kwa Gileate jaaka mo metlheng ya bogologolo.
Num. 23:9
15Ke tla ba bontsha dikgakgamatso jaaka mo metlheng ele, fa lo tswa kwa lefatsheng la Egepeto.
16Ba ditšhaba ba tla bona, ba tlhoboga thata yotlhe ya bona; ba tla itshwara melomo, ba thibala ditsebe.
17Ba tla latswa lerole jaaka noga; ba tla tswa mo dikagong tsa phemelo tsa bone jaaka digagabi tsa lefatshe ka thoromo, ba tla kwa go Morena, Modimo wa rona, ba tshogile, mme ba tla go boifa.
Jes. 49:23
18Ke mang yo e leng Modimo jaaka wena o o itshwarelang molato, o o iphapaanyang tlolo ya masalela a boswa jwa ona? Ga o nke o boloka bogale jwa ona ka bosakhutleng, gonne o natefelwa ke bopelotlhomogi.
Pes. 103:3-13
19O tla boa o re tlhomogela pelo gape, o gataka maleo a rona; o tla latlhela dibe tsotlhe tsa rona mo botennye jwa lewatle. 20Ò tla direla Jakobe ka boammaaruri le Aborahame ka bopelotlhomogi jo ò bo ikanetseng borraetsho mo metlheng ya bogologolo.
28:13-15
Luka 1:73


text: 5 O se ka wa tshwaya monna yo o godileng phoso mo go botlhoko.+ Go na le moo, mo gakolole jaaka e kete o gakolola rrago, mme o tseye makawana jaaka bomogoloo le bomonnao,2 basadi ba ba godileng jaaka bommaago, makgarebana jaaka bokgaitsadio, mme o itshware sentle fa o dirisana le bone.3 Tlotla* batlholagadi ba tota e leng batlholagadi.*+4 Mme fa motlholagadi mongwe a na le bana kgotsa ditlogolwana, a ba ithute pele go bontsha gore ba boifa Modimo ka go tlhokomela ba malapa a bone+ le ka go duela batsadi ba bone le batsadi ba batsadi se se ba tshwanetseng,+ ka gonne Modimo o amogela seno.+5 Jaanong mosadi yo tota e leng motlholagadi e bile a se na sepe, o tshepa Modimo+ mme o tswelela a mo rapela ka tlhoafalo e bile a kopa thuso mo go ene bosigo le motshegare.+6 Mme motlholagadi yo o ineelelang go kgotsofatsa mmele wa gagwe, o sule le fa gone a tshela.7 Ka jalo, tswelela o ba naya ditaelo tseno, gore go se ka ga nna le sepe se ba tshwaiwang phoso ka sone.8 Eleruri fa motho a sa tlamele ba a nang le maikarabelo a go ba tlhokomela, mme segolobogolo maloko a lelapa la gagwe, o itatotse tumelo e bile o bosula go gaisa motho yo o sa dumeleng mo Modimong.+9 A motlholagadi yo o setseng a na le dingwaga tse di fetang 60 a kwalwe mo lenaaneng la ba ba tlhokang go thusiwa. Mosadi yoo o tshwanetse a bo a ne a ikanyega mo monneng wa gagwe,*10 a itsiwe ka ditiro tse di molemo,+ a godisitse bana sentle,+ a ne a amogela baeng,+ a tlhapisa dinao tsa ba ba boitshepo,+ a thusa ba ba neng ba wetswe ke mathata,+ a dira tiro nngwe le nngwe e e molemo ka tlhoafalo.11 Ka fa letlhakoreng le lengwe, o se ka wa tsenya batlholagadi ba babotlana mo lenaaneng, ka gonne fa dikeletso tsa bone tsa tlhakanelodikobo di ba kgoreletsa go direla Keresete, ba batla go nyalwa.12 Ba tla atlholwa ka gonne ba sa dira se ba se solofeditseng.*13 Mo godimo ga moo, ba nna le mokgwa wa go sa dire sepe, ba tsamaya ntlo le ntlo; ba sa dire sepe mme ba seba e bile ba itshunya nko mo dikgannyeng tsa batho ba bangwe,+ ba bua ka dilo tse ba sa tshwanelang go di bua.14 Ka jalo, ke eletsa gore batlholagadi ba babotlana ba nyalwe,+ ba tshole bana,+ ba tlhokomele ba malapa a bone, gore moganetsi a se ka a nna le tshono ya go re tshwaya phoso.15 Tota e bile, bangwe ba setse ba tlogetse boammaaruri mme ba latela Satane.16 Fa mosadi wa Mokeresete a na le ba masika ba e leng batlholagadi, a a ba thuse gore phuthego e se ka ya imelwa. Foo e tla kgona go thusa ba tota e leng batlholagadi.*+17 Bagolwane ba ba etelelang phuthego pele ka tsela e e molemo+ ba tshwanetse go tlotliwa thata,+ segolobogolo ba ba dirang ka natla go bua le go ruta lefoko la Modimo.+18 Gonne lokwalo lwa re, “Ga o a tshwanela go bofa poo molomo fa e photha dijo tsa ditlhaka,”+ gape lwa re, “Modiri o tshwanetse go duelwa.”+19 O se ka wa reetsa fa monna yo o godileng* a latofadiwa mme go se na basupi ba babedi kgotsa ba bararo.+20 Ba ba dirang boleo o ba kgalemele fa pele ga batho botlhe,+ gore o tlhagise ba bangwe.*21 Ke go laya ka tlhoafalo fa pele ga Modimo le Keresete Jesu le baengele ba ba tlhophilweng gore o ikobele ditaelo tseno o sa tlhaole e bile o sa tseye letlhakore.+22 O se ka wa itlhaganelela go baya motho ope diatla;*+ le gone o se ka wa tlhakanela le ba bangwe mo maleong a bone; nna o le phepa mo boitsholong.23 O se ka wa tlhola o nwa metsi,* mme o nwe beine e nnye gore e thuse mala a gago le ka gonne o lwala kgapetsakgapetsa.24 Maleo a batho bangwe a itsiwe ke batho botlhe, mme seno se dira gore ba atlholwe ka bonako, le fa go ntse jalo, maleo a batho ba bangwe one a bonala moragonyana.+25 Ka tsela e e tshwanang, ditiro tse di molemo di itsiwe ke batho botlhe+ mme le fa di sa itsege, di ka se nne di fitlhegile.+


text:
A A TLHAMILWE?
Mafofa a Nonyane ya Emperor Penguin
NONYANE ya lewatle e e bidiwang emperor penguin e kgona go thuma mo metsing le go itatlhela mo godimo ga aese ka lobelo lo lo gakgamatsang. E kgona jang go dira jalo?
Ela tlhoko: Emperor penguin e boloka mowa mo gare ga mafofa a yone. Seno ga se dire fela gore nonyane eno e nne e thuthafetse fa go le tsididi thata mme gape se dira gore e kgone go tsamaya ka lobelo lo logolo thata go feta kafa e neng e ka kgona ka gone fa e ka bo e sa boloke mowa jalo. Jang? Baithutatshelo ba ditshedi tsa lewatle ba akanya gore e dira jalo ka go ntsha dipudula tse dinnye tsa mowa fa gare ga mafofa a tsone. Fa dipudula tseno di ntse di tswa, di dira gore diphofa tsa penguin di nne borethe, mo go dirang gore lobelo lwa yone lo oketsege.
Se se kgatlhang ke gore baenjenere ba ntse ba ithuta ditsela tsa go dira gore dikepe di tsamaye ka lobelo lo lo oketsegileng ba dirisa dipudula go dira gore mebele ya dikepe e nne borethe. Le fa go ntse jalo, babatlisisi ba dumela gore go thata go dira dipatlisiso tse di oketsegileng ka gonne “go ka nna thata go dira sengwe se se tshwanang le mafofa a a raraaneng a penguin go dirisiwa sengwe se se itiretsweng ke motho se se marobana kgotsa se se jaaka sefo.”
O akanyang? A mafofa a emperor penguin a itiragaletse fela? A kgotsa a tlhamilwe?